text:
Mbanje gushimira Bangambiki washyizeho iri huriro nibwira ko rizafasha benshi mu kuzubaka zigakomera; nshimira na buri wese ugira icyo ahatangariza kugirango bigire icyo byungura uhasuye!
I.Kugira ibyishimo n'umunezero mu mishyikirano mpuzabitsina
Iby'urukundo ni ibintu byimbitse kandi bitanagoye gusobanukirwa cyane iyo hagamijwe kunoza imishyikirano mu guhuza ibitsina.
"Igitsina (Imboro n'Igituba) si iyobera nkuko bivugwa, Igitsina cyaremwe n'Imana , kiremanwa ubuhanga butangaje; cyaremwe muri gahunda yo gushimishirizwamo imibonano mpuzabitsina(cyane iyo iteguwe neza );ni naho dukomora urubyaro (mu gihe habaye gahunda yo gusama). "
Iyi nyandiko nubwo abenshi basanzwe bazi ibiyikubiyemo byabaye ngombwa ko hifashishijwe ubutumwa butandukanye bw'abasura blog "igituba" n'ubuhamya bwa bamwe bagaragaza ibitekerezo byabo; yegerezwa abakunzi ba blog n'inshuti zayo kugira ngo igirire akamaro abayisoma.
Nubwo yibanda cyane ku bikorwa rusange mu rukundo , hagamijwe icyavuzwe haruguru, iranibanda ku ruhare rw'umukobwa n'umugore mu gutegura ejo hazira amakenga mu gihe azaba ageze mu rwe..
1.Imyiteguro y'umukobwa mu guhirwa n'umubano wo gushyingirwa
Gushinga urugo rugahama kandi rukizihirwa ntibiterwa gusa nuko umugore ari umunyamirimo,ahubwo umukobwa witeganyiriza umunezero ashingira ubwenge, ibitekerezo n`ibikorwa bye ku muco wamureze, ugahora umubera nk`iriba avomamo ubuhanga bw`umubano utabangamira rubanda, kandi ntubangamire uwamushatse. Ahora yibuka ko ari we ruhimbi igihugu gishyinguraho umuco wacyo, byonyine bikamubera urumuri mu myifatire ye kuva yitwa umwari kugeza abaye umukecuru rukukuri, atyo agahora yitwa NYAMPINGA. Umukobwa amenyereza kandi na we yimenyereza kwakira abamugana; bityo abakuru n'abamukurikira abadabagiza bose abasangiza ubupfura bakamwita NYIRARUGWIRO.
1..Imyitwarire
Umugore wese aberwa no kugira urugwiro, ibambe n'ubwuzu kandi akaba aribyo ashyira imbere mu mishyikirano ishingiye ku bitsina.Aba yaratojwe kubihorana na we ubwe yarimenyereje kubigaragariza abo babana, ku buryo atajya agira ikimuzindaza ku mugabo wamwishakiye; ndetse niyo mpamvu umukobwa witegura gushyingirwa yibanda kunoza umuco n'imico myiza mbere yo kunoza umubiri, akurikije amajyambere, nayo ubwayo adahwema kwivugurura.
Buri mukobwa agira ishusho imuranga igizwe n'isuku,imvugo, umurimbo w'imyambaro n'imisatsi, isuku y'umubiri cyane igitsina kuko nayo ari isoko y'umunezero! Imvugo nayo yerekana imico ya nyirayo kandi ni ingenzi mu mubano w'abantu!
Umukobwa urimba ashimisha rubanda, agatera umugabo ishema (iyo yiyambitse umwambaro wa gikobwa, arabyina akizihira ibirori mu kibuga) agahora amwishimiye kandi ibyo byishimo bikagaragara mu mibanire n'ibikorwa byabo, maze urugo rwabo rugahora rususurutse! Ibyo nabyo agomba kubitegura!
*Inzitizi
-Ubujiji bwonona ingo nyinshi kuko buzitira ubwumvikane bw'ababana bikadindiza n'iterambere ry'urugo!
-Ubukubaganyi bw'umukobwa bwonona ubwumvikane bw'abashakanye kuko umutima nama we uhora ubimuryoza akabura amahoro ku giti cye, bigatuma n'uwamushatse aburirwa n'amahirwe amutezeho.
Umunezero muhire umukobwa awiteganyiriza cyane cyane yirinda icyo ari cyo cyose kimwangiriza ubusugi ku mubiri, kuri roho mu bitekerezo no mu myifatire, abasore benshi bakunze kuvuga ko nta mukobwa w'isugi ukibaho(ugifite akabambano ndangabusugi),na none ubushakashatsi bwerekanye ko gashobora gucibwa n'izindi mpamvu cyane nk'imirimo myinshi inaniza cyane umubiri, n'imikino ngororangingo imwe n'imwe; ikindi abahanga mu miterere y'umubiri basanze iyo "nyegamo" Atari yo iranga ubusugi bw'umukobwa nyabwo, kuko hari uvuka atayifite! Na none hari
umukobwa ubonana n'umugabo kandi akabambano ke ndangabusugi ntigahungabane na gato.
Ubusugi bw'umukobwa burangwa n'imyifatire ye mu mico, mu migenzereze, mu mibanire na rubanda no mu busabane na bagenzi be.umukobwa urinda ubusugi, yamagana icyo ari cyo cyose kimutera ikinegu imbere y'ababyeyi n'urungano ntiyitwe icyomanzi.
2.Ubuzima bwiza:
Umukobwa witegura yiteganyiriza umunezero, arwanyiriza kugira ubuzima bwiza kuko ari yo ngingo y'ireme mu mibanire ya babiri: agomba kugira amagara mazima kugirango kugirango abshe kwihanganira ingorane zo gusama no kubyara kandi ashobore gucunga ubuzima bwiza bw'abana, bw'umugabo we, n'ubw'abo mu rugo bose kuko nabyo ni umurimo we; azirikana ko ari we mugore n'umubyeyi w'ejo, kandi mu ngorane zimwe na zimwe arahaguruka agakora kigabo.
Abibuka iby'ubuzima ni bacye , ni ngombwa rero kwisuzumisha kwa muganga ngo barebe ko ari bazima mbere yo gushyingirwa ngo "ejo batavaho bashyingiranwa ari abapfu(ba nyakwigendera)"!Biba byiza umukobwa yisuzumishe ndetse akabaza ibibazo muganga kugirango ajijukirwe, ibyo bituma abazabana bashirana amakenga kandi bombi bakabana bizeye rwose ko ari bazima!
*Impungenge
-Abakobwa benshi batinya kwisuzumisha kubera gutinya ko muganga yamusangana indwara cyangwa se akamenya ko ajya akubagana, anatinya ko yamusangana ubugumba cyangwa se izindi nenge, hakaba niyo atinye kwerekana ubwambure bwe cyane cyane iyo akiri isugi, iyo atinyutse, hari bimwe na bimwe abwira muganga kugirango amusuzumane ubwitonzi, hakaba n'ibyo muganga yishakishiriza:igihe agira imugongo, uko aribwa, uko umutima utera, nuko ibihaha bikora kandi akamusuzuma inkari n'amaraso; agasuzuma amatako y'umukobwa areba uko ateye niba atazagira ingorane mu mishyikirano cyangwa niba azabyara bitaruhanyije,…ibyo byose umukobwa abikora agirango yiteganyirize umunezero ku giti cye n'uw'urugo rwe muri rusange, akazirikana ko indwara zishobora gutera ikibazo gikomeye mu byerekeye umubano, ndetse zikanavutsa abashakanye amahirwe n'umunezero n'urubyaro.
Impamvu zo kwisuzumisha
-Kwisuzumisha kwa muganga bifitiye akamaro umusore n'inkumi bashaka kubana bibarinda ibizazane n'ingorane bitabarika.Bituma bombi bishimira kubaka no kubana kandi uwo mubano bakawuha icyubahiro gikwiye.Bituma umukobwa ashira amakenga kandi agasobanukirwa n'umurimo nyakuri mu mubano w'abashakanye; bombi bategura ibyishimo n'umunezero birambye mu muryango.
II.Ubwumvikane mu mushyikirano
Iki gice kirarebana n'igihe umusore n'inkumi bageze mu rwabo n'umurimo w'ibanze ubategereje: na none nk'ibimenyerewe, ndibanda ku bigereranyo kugira ngo birusheho gusobanuka neza; cyane ko hari utumva icyo umugore amarira umugabo mu gihe barimo guhuza ibitsina, abagore benshi bibwira ko ari umurimo w'abagabo kurongora abafasha babo, bo ntacyo babafashaho, ugasanga umugabo ni we ugoka arongora kandi bagomba kurongorana ndetse bombi bakumva uburyohe kimwe!
Urukundo mu bashakanye rugaragarira mu bikorwa byabo byose no mu mibanire ya buri munsi. Kumvikana ntibabiterwa gusa nuko buri wese anogeye undi, ahubwo nukuntu bafatanyije mu mirimo mpuzabitsina nukuntu babyitayeho.
Umurimo w'urukundo mpuzabitsina wagereranywa n'ikivi bateruranye bombi maze bamara kugisoza bakishimira hamwe ibihembo bibategereje, mu gihe bagihinga umugore ntiyakwirushya ngo akenyere ageze ku birenge cyangwa ngo yambare imishanana (imikenyero), ntiyanambara ibimukobetse ngo bimubuze gutambuka no guterura isuka ngo asoze ikivi cye kandi umugabo adashoboye guhinga aha bombi: umugore yirwanaho akoresheje uburyo bwe, ubwenge n'imbaraga ze agatura ikivi cye. Na none ashobora kwiyambaza umugabo we igihe ageze ahakomeye akahamukubitira isuka, igihe ahuye n'ikibuye akakimuhigikira, yagera ku gihuru akakimutemera; ndetse byaba ngombwa akamusaba kumutangirira ikivi yananirirwa hagati ati"nzamura". Bagakomereza hamwe uko babishoboye, ikivi bakagitura, bakabona gusangira ibihembo n'umunezero bakesha umurimo wabo.
Imbogamizi: niba umugore adafite imbaraga zihagije zo gusoza ikivi cye, cyangwa se niba yahishe umugabo we ko akeneye inkunga, ntamubwire n'ukuntu yifuza ko amuyamba, azamusiga aharure icye undi akiri epfo yaharuhiye. Ibyo bimutera umwaga n'uburakari, ashobora kwivumbura kubera umujinya ibyo gusoza ikivi agaparikiraho ageze. Nakomeza atyo nta na rimwe azanezerwa ngo yishimire ibihembo by'umurimo we; kandi nta rimwe umugabo we azamwishimira. Niho havamo ko umugabo amusiga mu rugo akijyana yagira amahirwe akabona umufasha icyo kivi! Nyiranaka na we akaguma muri iyo "routine" ngo ahari niko zubakwa azira kudasobanura!
Ubuzima bwiza, imbaraga, urugwiro,urukundo, Ibyo byose ni Intwaro z'umugore wifuzq ko umurimo we mpuzabitsina uba indakemwa: bituma ahora yibuka ko nubwo umugabo we ashobora kumufasha adashobora gukora aha babiri. Iyo bamenyereye gufashanya no gusangira ibyishimo by'imishyikirano yabo, baba barageze ku bwumvikane bukomeye, kandi ibyo byishimo bikababera urumuri bahora barangamiye mu buzima bwabo kugeza batandukanyijwe n'urupfu.
Ibyo bisaba kwihangana (mu minsi ya mbere y'ubugeni akenshi buri umwe agenzura ibyo akoze ko bishimisha mugenzi we: guhoberana, gukina, gusomana, …); ibyo iyo bimenyerewe bikorwa nk'ubufindo nta witayeho kureba icyo undi abitekerezahono , binasaba kubahana n'urukundo.
Umugore ufite amagara mazima kandi ukunzwe n'umugabo we nta kimubuza kwishimira umurimo w'urukundo cyane cyane igihe na we akunze umugabo. Mwene uwo, iyo imishyikirano itamunogeye arababara.Ashobora no kuba yikundira gusa udukino tubanziriza igikorwa cy'urukundo nyacyo, kandi ntibimubuze gufatanya n'umugabo we cyangwa se kumwihanganira muri icyo gikorwa.
Hari abagore bamwe babona ko umugabo yifuza kubashimisha byimazeyo,nabo bagasa nkaho bishyimye koko kandi Atari byo. Burya ngo biraruta, ndetse kenshi bituma umugabo n'umugore babana neza. Byerekana nibura ko umugore yishimiye urukundo muri uwo munezero. Byerekana kandi ko yumva icyo mugenzi amukeneyeho kandi ko yitwararitse kurangiza uruhare ashinzwe: gutera umugabo inkunga, akamuha umwanya n'uburyo bwo kugaragaza ubugabo bwe. Koko rero umugabo akunda ikintu cyose kimutera ishema n'ubwishongore. Biba bibi gusa iyo abonye ko rwose umugore atamwishimiye ahubwo ko amuryarya.
Abahanga kandi bavuga ko umugore adakeneye kurangiza, aribyo kugera ku byishimo by'indunduro kugirango asame kandi abyare. Ibyo birajyana nuko abagore benshi batazi kurangiza cyangwa ibyishimo by'indunduro icyo ari cyo,uretse ko bagenekereza bakurikije ibyo bumvana abandi mu biganiro cyangwa bahereye ku bwumvumve biyumvira ubwabo: ibyo gusa!
Ingaruka zo kutagera ku byishimo birunduye ku mugore
Na none akamenyero ko kudashyikira ibyishimo by'indunduro buri gihe gashobora kumugirira nabi. Iyo umugabo amwegereye arashyuha, umubiri we wose ukikanga ukanguwe n'urugwiro n'ibineza neza amufitiye; icyo gihe umugabo yagomye kumushimisha ku buryo ibyishimo bye bigera ku ndunduro, akarangiza. Kuko iyo bitagenze gutyo biba bibi: buri gihe uko batangiye uwo muhango w'urukundo, ibyishimo biramusaga, ubwenge bwe bwose bugakanguka,ibinezaneza bikaba byinshi kuko aba yizeye kugeza ibyishimo ku ndunduro. Iyo abibuze ya mizero arapfapfana akababara, umubiri ugasuhererwa, umutima ugaserebera, akumva yinjiriwe. Ubwo mu mutima hakavuka igihu cy'ibitekerezo bibi, bimwoshya kuzinuka uwo mugabo udashoboye kumushimisha ngo amugeze ku munezero yari amwizeyeho. Ikindi umugore ntashobora kwifuturira impamvu y'ibyo bitekerezo bimwangisha umugabo .
Gupfukiranwa mu mishyikirano nk'iyo bitera inkeke, bigira n'izindi ngaruka mu mibereho ye no ku giti cye, bikamugaragaraho mu buryo bwinshi.
Inkurikizi z'izo ngaruka
Abaganga n'abacamanza bavuga ko bumva menshi mu makimbirane n'imanza z'abashakanye kandi atagirana isano n'I;pa;vu nyakuri ituma batumvikana ari yo: imishiyikirano yabo.
Umugore agera mu Rukiko akarega umugabo we kuba indangare, injiji, kugira imico mibi, akamurega ubusinzi, ubugugu cyangwa gutagaguza. Akomeza avuga ko ntacyo yitaho cyo mu rugo,ko nawe ubwe atamwitaho (nyamara ntanasobanure n'impamvu n'aho bipfira). Akavuga ko yibera mu gakungu k'abamushuka, ageraho akamurega ko anywera itabi mu buriri, cyangwa ko ari igisambo, amaurga ko agera mu kiryamo agasoma ibinyamakuru, ko afungura radio ikamumena amatwi, akavuga ko ahora ajya gutera cyangwa kogeza umuira, ko atajya arya ibyo yatetse, ngo ntakunda abana,ngo yanga abaturanyi, ngo ntasura incuti,…. Yewe! Ari iby'umugabo avuga aribyo akora byose bimutera umwaga, rimwe na rimwe agakeka ko umugabo abikora nkana ngo amuhime,! Abo hirya bo bamwita ingare, ngo ni ukushizi w'isoni (ntabe akiswe Nyampinga), nyamara baba bata igihe kuko agahinda afite katagira urugero, kandi ntaho kaba gahuriye n'ibyo babona, kaba gashingiye ku bubabare bw'urusobekerane rw'imitsi y'umubiri wose na we ubwe adashobora gusobanura.
Mu mibanira y'abashakanye, amakimbirane ntabura, ariko! Nubwo "incident" yabazamo bakaremana inguma,urukundo rwabo ntiruhumana iyo imishyikirano yabo ishingiye ku bitsina inoze, hari igihe banarakaranya nk'umugabo amennye agacuma kavuye kwa sebukwe cg umugore ashatse korora inkoko hakavamo ko umugore yivumbura agasasa ubwe; nyamara uzi ubwenge yirinda iyo ngeso yo kwivumburira ikiryamo. Kwegerana byonyine bifasha umugore n'umugabo gucubya uburakari bakiyunga( mu buriri). Ikindi iyo basanganywe bene iyo mishyikirano bibagirwa vuba bene utwo tuntu tudashobora gucogoza urukundo n'umunezero basanganywe, kandi ni mu gihe kuko urwo rukundo n'umunezero basanganywe ni byo bibatera inkunga mu minsi mibi, na none utwo tuntu dushobora gusenya urusanzwe rwubatse ku musenyi.
Na none haba igihe umugore ahura n'ingorane zikomeye koko zaba izitewe n'abo bafitanye isano cyangwa se rubanda, maze ari we ari n'umugabo we zikabazahaza. Ubwo urukundo rwabo rushingiye ku bitsina narwo rukahazaharira. Ashobora kurenzaho akagerageza guhisha ububabare n'ubwivumbure afite, ariko ntibibura kumutamaza kandi bikamugaragaraho mu buryo bwinshi. Umugore ubabaye kandi wivumbuye ashobora gushakishiriza amahoro n'amahirwe mu bintu bidafitanye isano n'impamvu nyakuri yatumye yivumbura.
"Ashobora guhinduka umubyeyi ukabya gutetesha abana, agahorana igishyika ntagire amahoro igihe atababona iruhande rwe.Ahangayika ku tuntu twose ndetse n'utudafite umumaro, arararukarara, ugasanga umutima utakimuba mu nda. Byaba ibikomeye, byaba amafuti byose nta kitamukura umutima. Ashobora no guhinduriza imico, buri kantu kose akakanegura, ndetse akirata ntagire icyo ashima n'uwo ashima".
Akurizamo indwara
Hari n'ugerageza kurwanya ubwo burakari n'umwaga bimwaritsemo, akarya, akanywa noneho agakurizamo ubusambo no kubyibuha bikabije. Hari n'urwara indwara nyazo; agacika integer akabura ibitotsi, agaheta intugu, agasaza imburagihe! Hari urwara umutwe udakira, kugundirwa mu nda, cyangwa kugira amazi-nda. Yewe hari n'abarwara ibikanu, n'izindi ndwara zisesa ku mubiri (umubiri we uba wagize ubwivumbure) ndetse akenshi usanga bene abo bagore barwara cyane za rubagimpande, indwara z'ibifu, ibibyimba mu nda n'ibindi, kandi inkomoko yabyo ikaba mu rusobekerane rw'imitsi y'umubiri wose!
Nkuko abahanga mu miterere y'umubiri babivumbuye, umubiri ugizwe n'udutsi twinshi tutabarika, kandi buri gatsi kakagira umurimo wakagenewe. Iyo utwo dutsi dukora ubutitsa biba bibi. Nk'iyp umuntu arakaye, kabone n'iyo yarenzaho ntabigaragaze, hari udutsi twabigenewe dukangarana tukivumbagatanya kuko ari cyo dushinzwe. Iyo rero dukora ubutitsa tugeraho tukaruha tugatangira kononekara, noneho indwara z'amoko yose zikuririraho!
"Ni byiza kandi ni na ngombwa ko abagore bamenya imiterere y'umubiri, ibyo ukunda ibyo wanga, ingorane n'inkurikizi bikurikiraho, kuko akenshi mu muryango usanga ari we ibi byose byasobanuwe haruguru bigeraho cyane kabona nubwo umugabo we na we yaba yasogongeyeho kuri ibyo bizazane!"
Ku ruhande rw'umugabo na we agerwaho n'ingaruka
Si umugore gusa, iyo umugabo nawe adashyikira umunezero agamije arababara, ndetse akiheba. Arivumbura akabigaragaza ku buryo bwe bwa kigabo nyine. Ahindura imico akajya arakazwa n'ubusa, akantu kose kakamutera inabi, agasharira, akarushya (nk'ahazamuka), akitotomba ngo iwe nta gitungana! Ndetse yaba n'umwana we, bagenzi be, bose abona bamufudikira, akantu kose kabaye nubwo kaba koroheje abona ari ishyano riguye.Aratangira akanywa akarenza urugero rwe ndetse yabishobora ntatahe akajya arara iyo. Hari n'ugaragaza umubabaro we mu kazi, ndetse hakaba nubwo akabije bikamugwa nabi. Iyo izo mbaraga atazimariye ku murimo asanganywe azishora mu mushinga ukomeye cyangwa se agacudika n'undi /abandi bagore.
Akurizamo indwara
Igiteye impungenge kinababaje ni uko ashobora gufatwa gufatwa mu mitsi igenga ubugabo bwe bigatuma aba ikiremba. Na none , umugabo ntabura uburyo ahisha agahinda n'umubabaro afite, ariko uko byagenda kose, umutima we ntubura gushenguka. Bose n'umugore bakahashengukira kuko bombi ari uruti rumwe.
Inama /Impanuro
-Kugirango umugore avumbure ikibangamiye umunezero w'umutima we agomba kwimenya, akamenya umugabo we cyane cyane akamenya inzira akwiriye kunyuramo kugirango agere kuri uwo munezero.
Ø Agomba no kumenya imico ya bombi mu byerekeye imishyikirano ishingiye ku
bitsina. Igihe ahuye n'ingorane ashobora gushakishiriza impamvu mu burere bwabo. Nubwo bitoroshye bwose, hari ibice bike umuntu ashobora guheraho akisuzumira ibyo ashoboye:
-"Mu mavuko umuhungu n'umukobwa babeshwaho na nyina ubabyara kurusha se kuko nyina ari we uha uruhinja ibere, akarwuhagira, akarwitaho, akarurera rugakura, bituma rero umwana akunda nyina cyane ".
-Na none iyo umuhungu akomeje gukunda nyina akarinda aba ingaragu, urwo rukundo ni narwo akunda umugore we iyo amaze gushaka.
-Abahanga bagaragaje ko mu busanzwe umukobwa abyiruka akunda is cyane akazaboneraho gukunda umugabo we. Hari igihe ise w'umukobwa atamwitaho mu irera rye kubera umwanya muke cyangwa se uburangare, ntashishikazwe no kumwereka urukundo n'impuhwe amufitiye nkuko umwana abyifuza, Ibyo rero bituma akari kera iyo umukobwa ashyingiwe, adashira amakenga ngo yizere koko urukundo rw'umugabo we. Nkuko kwigarurira urukundo rwa se byamushobeye akiri muto, ni nako ajijwa ntamenye uburyo abyifatamo ngo akundwe n'umugabo. Ntamenya icyo agomba gushyira imbere ngo akitwararike kugirango anononsore umurimo mu mibanire n'umugabo we.
Ø Haba iyo umugore yisuzumye akamenya imbogamizi zimuzitiye kandi
akagerageza kuzirwanya, Niba umugore adashoboye kwifuturira impamvu zimubuza kugera ku munezero, ashobora kubiganirira muganga cyangwa undi muntu yizeyeho ubushobozi n'ubwitonzi.
Na none hari igihe umwana w'umukobwa aba yarateteshejwe na se bigakabya, mbese yishyira akizana ,
Ø mu ishyingirwa rye aba azi neza ko umugabo azamuha ukwezi n'ijuru!,
kugirango abashe kuvumbura ako kantu k'umuteto akarwanye bisaba ko aba ari
umunyabwenge kandi azi gusesengura ibintu n'ibindi!
-Akenshi umugore ababazwa kandi agira agahinda aterwa nuko abona ntacyo bimumariye guhora yihatira kubana neza n'umugabo we, akabona ari we wenyine wigomwa, wihangana, witota, wibabaza, akabona ari we wenyine uhagatwa ashaka umunezero wa bombi kandi umugabo yigaramiye, adashaka kubyivangamo ngo keretse gukora akazi ke nta kindi,
Ø Iyo yitonze akamwiga akanaperereza, akamenya ko akiri muto nyina atabashije
kumwitaho ngo amwerek urukundo n'urugwiro nyina amufitiye nkuko umwana abikenera, kuko nibyo bituma iyo amaze gushaka yishisha umugore we ntamwizere rwose byo kumugaragariza urukundo amufitiye, ngo ejo atavaho amutamaza akamumerera nka nyina.
ü Urukundo, ubugwaneza, n'urugwiro umugore ahorana, nubwo yibwira ko bipfa
ubusa kuko nta nyishyu yabyo abona, ni byo bihindura umugabo bigatuma ashira amakenga, agashyira umutima hamwe akagwa neza, akizera umugore we kandi akamukunda. Kuko umunezero umugore aharanira uzabashimisha bombi ku buryo buhebuje!
ü Umugore wese aberwa no kugira umutima woroshye, ugira ibambe n'ubwuzu,
agomba kuba intwari cyane, akaba kandi intarambirwa ngo ejo atiheba naramuka ahuye n'ingorane nkizo cyangwa n'izindi zose z'urugo, akamenya n'ibindi ibishobora gutokoza urukundo cyangwa umubano wabo basanganywe, kugirango ashishakazwe no kubana n'umugabo we mu munezero, urtse ko hari ibyo atakwifuturira byasobanurwa n'abahanga mu miterere y'umubiri, ariko ibigaragarira buri wese akwiye kubimenya!
Kimwe muri ibyo bintu kandi gikomeye ni igipimo cy'urukundo buri muntu akeneye: buri wese afite mugerwa ihuje na kamere ye,
ü Umugore ushaka kurwubaka mu munezero n'ubudahemuka akwiriye kugena
igipimo cy'urukundo rwe ahereye ku cy'umugabo we, akaba ari cyo kimubera mugerwa, kuko abahanga bagaragaje ko ibitekerezo n'ubwugugu byerekeye ibitsina bitamuhora mu nda, ahubwo abiterwa n'umugabo we.
ü Ntagomba gukurikiza ibitekerezo yiyumvamo cyangwa se yumvana abandi bagore.
ü Ntagomba kwishuka ngo ararikire ibyo yigeze gukora cyangwa kubona(mu
gihe atabigaragarije umugabo we ngo batangirane ikivi kuri icyo gikorwa
gishyashya amwunguye).
ü Agomba kwifatanya na we kugirango ibyo bashoboye bibe byiza kurushaho.
v Iyo abashakanye babishyizeho ubwitonzi, uko iminsi ihita niko
imishyikirano yabo igenda irushaho kubabera UBUKI kandi buri wese akayinezererwamo bitagira urugero.
ü Amagara mazima nayo ni ngombwa kugirango abashakanye banoze
ubwumvikane bwabo, bahuze urugwiro bityo igikorwa cy'imishyikirano ishingiye ku bitsina kigende neza ntawe uhavunikiye, ndetse ahora yitwararitse uko we, abana n'umugabo we bakora kandi bakaruhuka.
Ø Umugore ugeze mu rwe ashimishwa no guteka neza kuko aba akunze
umugabo we kandi ashaka kumushimisha, kugirango amwereke ubuhanga bwe ateka byinshi binyuranye, maze bakabirya batabibariye,
ü Nyamara umugore ugamije kubaka aragereranya kugirango ibyishimo by'inda bitaganza umunezero wo gushyikirana no gushimisha imitima kandi Imana yarabitugabiye.
Ø Umugabo ugaburiwe cyane birenze arabyibuha ntiyongere gushabuka nka
mbere, umwete yahoranaga mu mishyikirano y'urukundo uragabanuka, rimwe na rimwe umugore akibwira ko atakimukunda, akamukeka amababa ngo ahari yaba yigira mu bandi bagore, cyangwa akibwira ko ibyabanje byari agahararo, ahubwo ikintu cyose kigira urugero rwacyo.
ü Amajyambere mu by'imirire no guteka yarasakaye, umugore ashobora
kwigishwa uko ategura amafunguro mu rwego rwo gutunga urugo rwe (akenshi
ntibinahenze) atibagiwe n'umunezero w'umugabo n'uwe bwite, ihame ridakuka ni
uko buri wese akeneye gukunda no gukundwa kandi biruzuzanya.
Ø Abagore benshi bagira ingorane zituruka kuri kamere yabo zikababuza guhimbaza
umurimo wabo mu mishyikirano ishingiye ku bitsina. Igisa n'icyo ni kigatsindwe! kiba kigamije kumusenyera,
Ø Guhindura imico no kugira umwaga bya buri kwezi ubwabyo bishobora
gusembura umugabo uwo ari we wese nubwo yaba tauza nk'intama, ararambirwa akivumbura, akarakara, noneho nawe agakurizamo guhindura imico,
Ø Habaho umugore uhorana umucyo azi no guterurana ikivi n'umugabo we,
nyamara ukwezi kwe kwaba kwegereje agatangira kwijima, akagira agahinda kagaragara, akantu kose kakamutesha umutwe, agakangarana, ndetse ugasanga yashinze iryinyo ku rindi, cyangwa agasa n'indangare akagira amazinda bikabije, agira Impinduka ku bintu byinshi bitarondowe hano…agarura moral iyo imihango ngaruka kwezi ibonetse, akagarura ubugwaneza n'urugwiro asanganywe.
ü Buri mugore akwiye kumenya kubibaho kandi nta wubihuza n'undi akisuzuma
abyitayeho kugirango niba bimubaho agerageze kwiramira no kwiyumanganya muri iyo minsi, birasaba n'umugabo we kubimufashamo aho bidashobotse akamwihanganira bakabiganiraho babyunguranaho inama ku cyakorwa.
ü Birakwiye ku mugore wese kwitwararika isuku muri byose , ariko cyane cyane
imyanya ndangagitsina, kugirango yitegure imibonano mpuzabitsina nta yindi mpumuro yumvikanamo atari iy'igituba: birababaza kuba ibyavuwze haruguruubyujujwe ariko ibyishimo n'umunezero ukabibuzwa n'isuku udakorera umubiri wawe!
UMWANZURO: Ndibwira ko nubwo ari byinshi ariko bivunaguye ntawe byarambira gusobanukirwa cyane agamije kugira ibyishimo n'umunezero" birambye" nacyane ko ntawanze kubigira, nibanze cyane ku bagore nuko ari bo mutima w'urugo, kandi ngo umukurusha aba akurusha urugo, muri rusange byari intangiriro kugirango ubutumwa buzakurikiraho bujye busanga amayira yaraharuwe.
Ndashishikaza ba Nyampinga kutitinya bagatanga ibitekerezo byabo kugirango bishyirwe ahagaragara bigirire bose akamaro (Umwambaro w'abakobwa-gukuna; uko wakwifata mu gihe uwagushimye asanze utanyara; ….) dore ko hari uba akeneye kugira icyo ahinduraho akenshi akahakura ubugororangingo!
Murakoze!
Ni La toute
Umukunzi n'inshuti ya Blog igituba!
Biracyaza….


c: text/html

text:
Muraho, igihe cya vacances (summer vacation) kiregereje! Ni muri urwo rwego dushaka kuganira ku bintu ugomba kwitwaza mu gihe uri mu ndege. Urugendo rwamasaha menshi uri mu ndege ruravuna ndetse rimwe na rimwe rugatera ubwoba. Ark hari ibintu utagomba gusiga mu ndege byagufasha kumva uri comfortable uko bishoboka kose. Video tugiye kureberaho ni iy’umukobwa uzafata indege y’amasaha 8. Ni igihe kirekire kuri bamwe ariko kandi nanone hari nabamara iminsi mu rugendo. Ibintu yitwaza twizeyeko hari bamwe muri mwe biri bufashe.…
Bijou/Jewelry zaba Chinwa munsi ya $127/05/2019
Muraho, mu minsi ishize nararwaye. Binyibutsako ubuzima ari bwo bwa mbere, mbere y’akazi, mbere y’amashuli, abana, umugabo ……. Ubuzima buza mbere y’ibintu byose. Uyu munsi tugiye kurebera hamwe ibintu byingenzi tujya twibagirwa ariko bigira akamaro kanini ku buzima bwacu. Kunywa amazi Umubiri w’umuntu ugizwe na 60% amazi. Kugirango umubiri wawe ubashe gukora neza, ukenera amazi. Uzasanga abantu banywa amazi menshi bagira ubuzima bwiza kurusha abatayanywa. Amazi afasha impyiko, umutima, umwijima nibindi byinshi. Kunywa litres nibura 2 z’amazi ku munsi ni…
Muri iyi minsi hanze hamaze iminsi hakonje cyane, ni muri urwo rwego twifuje kwandika ku kuntu mwakambara ku buryo muguma mushyushye kandi bisa neza. Kelsey and Kendra (bazwi nka glamtwinz) nibo tugiye kureba video yabo. Imipira y’amaboko maremare Bavugako imipira y’amaboko maremare ari ingenzi mu gihe cy’ubukonje. Cyane cyane kuberako iyo wambaye agapira kadashyuha cyane mu imbere, ushobora kurenzaho umupira cyangwa jacket uri hanze. Wakinjira mu nzu ahashyushye, ukaba warikuramo ukagumana agapira konyine ntiwicwe nubushyuhe. Kendra avugako akunda kuba afite…
Muraho, saint valentin iregereje. Kuri uyu munsi twizihiza urukundo, abenshi bifuza guha impano abakunzi babo. Nyamara hari igihe utecyereza icyo wamuha bikakuyobera. Uyu munsi turebe video y’umukobwa utanga ingero icyenda z’impano watanga. Mbere y’uko dutangira, avugako impano avuga uhitamo ukurikije uko wishoboye ndetse nigihe mumaranye. Impano waha umugabo mwashakanye si kimwe niyo waha umuntu mukiri guteretana mutarabyemeza neza. 1. Cologne (perfume) Avugako imwe mu mpano waha umusore cyangwa umugabo ni cologne ihumura neza. Nta muntu udakunda guhumura neza. Iyi ni…
Tubifurije umwaka mushya muhire wa 2019. Mu ntangiriro z’umwaka hari benshi baba bashaka kwiha intego bashaka kuzageraho. Rimwe na rimwe umuntu akaba yabura aho ahera cyangwa agacibwa intege n’imyaka yatambutse. Ni muri urwo rwego twabashyiriye hamwe ingero 10 z’intego wakiha muri uyu mwaka mushya kandi ushobora kugeraho. Ukore urutonde rw’imyitwarire ushaka gutangira: Urugero nko gukora sports buri cyumweru, kubyuka kare, kugira isuku kurushaho. Imyitwarire yose uba ushaka kwitoza ntango wabasha kuyikorera icyarimwe byaba byiza gufata umwe ukawimenyereza wamara kuwufatisha ukongeraho undi.…
Muraho, uyu munsi reka turebere hamwe video (yarebwe inshuro zirenga milliyoni 6) y’umukobwa wivuye ibiheri mu cyumweru kimwe akoresheje ibintu bibiri gusa wasanga ufite mu gikoni. Avugako yari amaze igihe arwaye ibiher yarabiburiye umuti kugeza abonye iyi mask. Yayikoresheje iminsi 7 ibiheri birakira asigarana inkovu kandi nazo yari yizeyeko zizashira uko azaguma akoresha iyo mask. Turebere hamwe iyo mask ibiyigize nuko yayikoresheje.…
Muraho neza, nyuma yo kureba sport z’izana ikibuno kinini hari benshi basigaranye ibibazo. Bakibaza bati ese izo sport nukuzikora kangahe mu cyumweru? Bifata igihe kingana gite ngo ubone impinduka? Uzikoze wese se birakunda? Uyu munsi tukaba twifuje gusubiza bimwe muri ibi bibazo. Mu minsi 30 gusa ushobora kwimenyereza gukora izi sport kandi ukabona impinduka. Twashatse program ikwereka sport ugomba gukora n’inshuro uyisubiramo buri munsi. Twahisemo imyitozo tubona ushobora gukorera mu rugo cyangwa muri gym bitewe nahakunogeye. Mu rwego rwo kuborohereza kubona…
Gusokoza imisatsi ku buryo utayica!! (imisatsi idefrije hamwe n’imisatsi ya naturel)25/11/2018
Kimwe mu bintu bituma imisatsi icika ni ukuyisokoza nabi (soma hano). Abantu bose bafite imisatsi miremire bafite ukuntu basokoza kugirango birinde guca imisatsi yabo. Ku bantu bafite imisatsi ya natural bikagorana kurusha abadefrije. Uyu munsi reka turebere hamwe ukuntu wasokoza imisatsi yawe kugirango wirinde kuyica, waba udefrije cyangwa ufite naturel. Gukoresha igisokozo kinini Mu gihe ugiye gusokoza ni byiza kuba wakoresha igisokozo gifite amenyo manini kurusha icyamenyo mato. Ibi nukubera iyo amenyo yigisokozo yegeranye biroroha kuba wagera aho imisatsi isobanye…

robotstxt: allowed

filter: keep


text:
Ikigo cy’ubwiteganyirize mu Rwanda (RSSB) kinafite Ubwisungane mu kwivuza (Mituweli) mu nshingano zacyo, gisaba abakoresha ubwo bwishingizi gutangira gutanga imisanzu yabo hakiri kare, mu rwego rwo kuzigama ubuzima no kwirinda izindi ngorane bahura na zo mu kwivuza.
RSSB isaba abakoresha Mituweli kujya batangira kwishyura imisanzu yabo kare, mu rwego rwo kwirinda umubyigano wo mu minsi ya nyuma yo kwishyura, ndetse no kwiyorohereza kwishyura amafaranga menshi icyarimwe kuko bashobora kwishyura make make bitewe n’umubare w’abagize umuryango, igihe cyo kwishyura umwaka ukurikiyeho kikazagera nta ngorane bafite.
Nzahumunyurwa Claver, Umukozi ushinzwe ubukangurambaga bwa Mituweli muri RSSB, atangaza ko mu bihe byashize hagaragaye abantu banshi bishyuraga ku munota wa nyuma, bityo kubona amakarita yabo bigatinda; bakaba bashishikariza abantu kwishyura kare kuko ari kimwe mu bibafasha gutangira kwivuza umwaka w’ingengo y’imari utangiye aho kurwana no gushaka amakarita yabo.
Agira ati «Muri uyu mwaka tugana ku musozo hagaragaye abantu benshi bashaka amakarita yo kwivurizaho. Twasanze imwe mu nzira zo gukemura ibyo bibazo ari uko abantu bafite ubushobozi batangira kwishyura imisanzu n’amakarita yabo agahita yongererwa agaciro batiriwe bategereza.»
Nzahumunyurwa akomeza atangaza ko kwishyura Mituweli kare bifasha abantu guhangana n’amafaranga menshi batangira icyarimwe cyane cyane abafite imiryango irimo abantu benshi, ku buryo umwaka utangira bararangije gutanga imisanzu yabo kandi baragiye batanga make.
Ikindi ni uko mu rwego rwo kunoza imikorere, uwishyuye Mituweli kare abona ikarita ye bitamugoye kandi atagombye gutonda umurongo ayishaka, kuko byatumaga hari n’abarara ijoro ndeste bagataha batazibonye. Abishyuye kare amakarita yabo azajya ahita yongererwa agaciro.
Agira ati «Ntidushaka uriya mubyigano abantu bashaka amakarita mu minsi ya nyuma, kuko kwishyura kare birinda umuvundo.»
Avuga kandi ko umuntu utarishyuye umwaka wa 2016/2017 atazagira uburenganzira bwo kwishyura 2017/2018, bityo rero abataratanga amafaranga y’uyu mwaka basabwa gukemura ibibazo byabo kare kugira ngo batazahura n’ingorane zo kutakira amafaranga yabo.
Agira ati “Ntawemerewe kwishyura muri aya mezi umwaka wa 2017-2018 atarishyura aya 2016-2017; icyo gihe azategereza ko uyu mwaka ubanza kurangira, akabona kwishyura.”
Abashinzwe Ubwisungane mu kwivuza (Mutuelle de Sante) mu Kigo cy’Ubwishingizi basaba abantu gutangira gutanga imisanzu yabo ya Mituweli y’umwaka 2017/2018, kandi umuntu ashobora gutanga make ku buryo umwaka uzajya gutangira muri Nyakanga 2017, amafaranga yose basabwa y’umuryango wabo yararangiye gutangwa.
Buributsa kandi abafite ibibazo by’ibyiciro by’ubudehe kwihutira kubikosoza kugira ngo uyu mwaka uzajye gusoza ibibazo byabo byarakemutse kuko kwishyura Ubwisungane mu kwivuza bijyana n’icyiciro cy’ubudehe umuryango ubarizwamo.
Bashishikariza abarangije kwishyura kujya bibuka gufata ikarita yabo yo kwivurizaho kuko ariyo itanga uburenganzira bwo kwivuza, kandi bakibuka no guteza kashe kugira ngo bagaragaze ko zuzuje ibisabwa, ihabwe agaciro kugira ngo umunyamuryango yivuze.
Abantu bashobora kwishyura binyuze kuri Konti ziri mu mabanki akorana na RSSB, Umurenge SACCO, kimwe n’uko ubu bashobora gukoresha MobiCash.
Rene Anthere


text:
Mozambique: Abanyeshuri ba Kaminuza bagaburiwe amazirantoki ku ngufu mu muhango wo kubakira
Abanyeshuri bo mu mwaka wa mbere muri Kaminuza yigisaha iby’ubuhinzi n’amashyamba bagaburiwe amazirantoki ndetse babategeka no kunyara bakanywa ku ngufu mu muhango wo kubakira.
Mu muhango wo kwakira abanyeshuri bashya baje muri iyi kaminuza iherereye mu Ntara ya Zambeze, abasanzwe bayigamo bateguriye abaje kwiga mu mwaka wa mbere amazirantoki ndetse no kunyara bagahita banywa bikorwa n’abanyeshuri bo mu mwaka wa kabiri.
Umwe mubabikorewe, Artemiza Nhantumbo yagize ati, “Abateguye iyi mihango badupfuye imisatsi imisatsi yacu batwogosha ku ngufu. Byari biteye ubwoba, Byari bibabaje cyane. Badutegetse kurya amazirantoki no kunyara tugahita tunywa. twakarabye umwanda tumaze kwihagarika, ari na ko badusiga amazirantoki ku mazuru yacu”.
bbc ikomeza ivuga ko Ababyeyi baba banyeshuri ntibishimiye ibi bikorwa by’aba banyeshuri, bahise basaba ikigo ko cyafatira ibihano abagaragaye muri ibi bikorwa.
Ushinzwe amasomo ya za Kaminuza muri iyi Ntara ya Zambeze, Cardoso Miguel, yavuze ko Leta idashobora kwihanganira imyitwarire y’aba banyeshuri ariyo mpamvu yahise ishyiraho akanama gashinzwe kubikurikirana kugira ngo abagaragaye muri ibi bikorwa bahanwe ndetse abandi birukanwe burundu.
Imihango yo kwakira abanyeshuri bashya (Kubannyuzura) ntiyemewe n’amategeko ya Mozambique, gusa uyu muhango ukorwa n’abanyeshuri bo mu mwaka wa kabiri basa n’abihimura kuko nabo baba barabikorewe ubwo bageraga mu wa mbere.


text:
Ruhumuriza James [King James] yerekeje muri Amerika kuwa 10 Nzeri 2017, amarayo amezi akabakaba abiri agaruka ku Cyumweru, tariki 3 Ukuboza 2017.
Uyu muhanzi avuga ko yari yarajyanywe no gukorerayo amashusho ya zimwe mu ndirimbo azasohora kuri album ya gatandatu yise "Meze Neza".
King James wari umaze igihe atari mu Rwanda yashyize ahagaragara amashusho y’indirimbo yise "Hari Ukuntu" ikubiyemo inkuru y’uburyohe ku musore wihebeye umukobwa, agerageza kumutera imitoma no kumubwira icyo amutekerezaho.
Amajwi y’iyo ndirimbo yatunganyirijwe mu Rwanda na Made Beat, amashusho akorwaho na Cedru na Shax.
Mu kiganiro na IGIHE, King James yavuze ko "Hari Ukuntu" ari yo asohoye mbere ariko hakaba hari n’izindi ndirimbo zigera kuri esheshatu yakoreyeyo azagenda asohora, zose zivuga ku rukundo n’ibyiyumviro by’abakundana.
Yagize ati "Igitekerezo cyo gukora iyi ndirimbo aho cyaturutse ni mu kugenda mpuza n’izindi ndirimbo ziri kuri album. Ubutumwa buyiriho muri rusange ni indirimbo z’urukundo zikubiyemo uburyo umuntu ashobora kuba mu rukundo ariko hari ibyo yibaza ku mukunzi we. Urebye indirimbo ziriho nyinshi ni ibibazo umuntu ashobora kwibaza aramutse akunda umuntu. Ushobora kwibaza uti ’Ese aracyakunda umuntu bakundanaga mbere? Hariho ibintu nk’ibyo, iyo urebye ni ryo zingiro."
King James yavuze ko yahisemo kujya muri Amerika gukorerayo amashusho y’iyi ndirimbo n’izindi zigize album ye nshya kubera ko yifuzaga gukora ibintu bitandukanye n’ibyo yari amaze iminsi akora. Anavuga ko yanifuje kongera gukorana na Cedru nk’umuntu wamukoreye amashusho ya mbere akinjira mu muziki.
King James avuga ku modoka ya Lamborghini igaragara mu mashusho yashyize hanze, yagize ati "Byaraduhenze cyane ariko ibijyanye n’amafaranga byo ntabwo mbiva imuzi ariko icyari ngombwa ni uko nagombaga kugenda nkakora ikintu mbona gishya kandi cyazashimisha abafana banjye, kikanatuma bishimira ibyo nakoreye hariya. Nagerageje gukora ibintu nkurikije uko numvaga abantu bazabyakira."
King James avuga ko album ye ya gatandatu, "Meze Neza", itaruzura neza ariko akizeza ko izasohoka vuba iriho indirimbo zirimo "Hari Ukuntu" yabimburiye izindi, iyitwa "Uri Mwiza", "Ese Uracyamukunda" n’izindi, zose hamwe ni umunani.
King James watangiye kumenyekana mu 2006, ni umwe mu bahanzi bakomeye mu Rwanda babashije kwegukana igihembo cya Primus Guma Guma Super Star gihabwa ukunzwe mu gihugu buri mwaka.


text:
Muryango wanjye, uri hakurya y’inyanja Ko mbona umuhengeri, ugera inkombe zose N’abasare ntibashaka no kunyambutsa Ngo nongere mbarebe, ndetse nabasure Ayiii wa nyanja we, watuye nkiyambukira Nkajya gusura ababyeyi, inshuti n’abavandimwe (2) Ngaterera ijisho hirya no hino Nkareba epfo na ruguru Nkitegereza imbere n’inyuma Nkabura n’inyoni itamba, nkabura n’uwa kirazira Hiii hiii hiii, ngo ansurire […]Continue reading
Tag Archives: we
Manyinya by Bebwa John
Manyinya we undekure ntahe we Manyinya we wingira umusinzi Manyinya we winyita akazizi Dore impamvu ituma nkwiyama Ku Gisenyi urahasenyuye Mu Ruhengeri urahemuza Muri Byumba ni ukubyimba inda I Kigali uratugaritse Gitarama urahataranga Aho i Butare uratarutsa Ku Gikongoro urakobora Aho i Cyangugu uraca agati Ku Kibuye urababuyeza I Kibungo urababungamo Manyinya we undekure ntahe […]Continue reading
Gitare by Chorale Hoziana
Gitare weee Gitare (Gitare) Gitare weee Oooh, Gitare Gitare weee (2) Gitare weee, eeeh eeeh (3) Gitare weee (2) Gitare weee, eeeh eeeh (2) Dudubiza amazi menshi tunywe Reba ……….. Wavuze yuko unywa amazi uzamuha Atazongera kugira inyota ukundi Gitare weee (2) Gitare weee, eeeh eeeh (2) Mwana w’intama w’Imana Ukuraho ibyaha by’abari mu isi […]Continue reading
Ancilla by Orchestre Les Citadins
Ancilla we mbabarira Ancilla we mbabarira Jyewe ubwanjye ndemera ko nakosheje Ancilla we shenge we Ancilla we shenge we Ndagusaba imbabazi mvuga ko ntazongera Nararahiye, nararahiye Ko ntazongera, ko ntazongera Wowe ubwa uzi ukuntu nagukundaga Kandi na njye nzi ukuntu we wankundaga None dore ni agahinda, Ancilla Ancilla we mbabarira Ancilla we mbabarira Jyewe ubwanjye […]Continue reading


text:
UBUTUMWA UMUBYEYI BIKIRA MARIYA NA NYAGASANI YEZU BAHAYE BYISHIMO KU ITARIKI YA 02/05/2008
Umubyeyi Bikira Mariya na Nyagasani Yezu baje bababaye nuko umubyeyi Bikira Mariya aranyitegereza, aransuhuza,
Ati : « uraho mwana wanjye ukomeje kwihanganira ibigeragezo byose uhura nabyo »
Nti : « Uraho Mama »
Ati : « Umeze ute »
Nti : « Mama, meze neza gahoro nawe urabibona, imibabaro ni myinshi cyane mu mubiri wanjye mbitewe n’ibintu bibi ukomeje kunyereka kuko iyo mbibonye ntabwo nsinzira. Mama, ndabona intege zanjye ari nkeya cyane, none Mama, ndakomeza kukwisabira imbaraga zo kubinshoboza.
Mwana wanjye imbaraga naraziguhaye urazifite kandi ngiye kuzikongerera. Mwana wanjye nk’uko mpora mbikubwira ntiwinube kuko inzira iracyari ndende, niho ibikomeye bije kuko mugeze mu mahwa y’inzitane, igihe mugezemo kirakomeye cyane ntabwo byoroshye.
Mwana wanjye nsuhuriza abana banjye bose, uti nimugire amahoro kandi mugwize andi, urukundo rwanjye rubasakaremo.
Bana banjye ndababaye, ndababaye, ndababaye cyane. Mbabajwe cyane na kino gihugu cyanyu n’Abanyarwanda banze guhinduka. Abana banjye bakomeje kurengana, bakomeje kwibwa hirya no hino, bakomeje gushyirwa mu magereza anyuranye abandi bararigiswa, baricwa. Bana banjye nakomeje kubabwira ko mugomba gutanga imbabazi, ko mugomba kugira impuhwe ariko mwarananiye. Nimureke rero ibyavuzwe byuzuzwe kuko ntacyo twababwiye kitazasohora kuko umwana wanjye agiye kwishungurira inyangamugayo, agiye guhemba abamukoreye neza bumvise ibyo tubabwira naho abishe amatwi yabo bajye mu mwanya babyiganiye.
Nyagasani yezu nawe, ati mwana wanjye reka ngutume. Ubambwirire, uti nje gusohoza ubutumwa, nje gutumikira urukundo, nje gutumikira uwaduhanze wawundi ukubona ntumubone kandi umunyakuri muri byose.
Bayobozi mwigize ishyano, natumwe ngo ngusange, natumwe na Data ngo nkuburire, ngo hinduka woye kurimbuka, natumwe kukwibutsa icyo wabwiwe. Va mu bucakara bw’icyago. Nje kukumenyesha ko uwaguhanze agutegeye amaboko ngo akuramire wowe waheranywe n’ishavu n’agahinda, wowe washegeshwe n’intimba, wowe uri mu bibazo bitagira ibisubizo.
Erega urukundo rwanga ikibi rwakuntumyeho wowe ukomeje kumena amaraso uhohotera abo waragijwe, wowe wasaritswe n’ishyari n’urwango, wowe wihinduye uruvu mu bantu wagura inkota y’icyuma ugatyaza iy’ururimi. Burya kumena amaraso wibwira si imivu itemba inyuma gusa kuko amahoro ni yo soko y’ubuzima. Wikwiyahuza ubugome buhishe ngo uhore urarikiye kurimbura no gutsemba abo waragijwe.
Nje gusohoza rero ubutumwa ngo ubazwe ibyo wakoze byose wowe utahisemo ivuka n’ubuvuke, wowe utsemba abo waragijwe ni wowe mbwira uyu munsi. Icyo gifu uhaza muzajyana ntugitegerezeho undi mumaro uretse kukuroha mu rwobo. Erega uru Rwanda ni urwanjye n’umubyeyi wanjye, nitwe tugiye kurwiyoborera.
Umuyobozi mukuru w’iby’isi ndacyakubwira ubutumwa bwawe. Iyi si uhagazeho mwagiye inama , mbese ko abo ihinduka atari bakeya wowe wikanze iki kidasanzwe ngo ube wayisohojeho urugendo ? Bara intego mbi wihaye zose niba itigeze igutenguha dore ko ikumvira kurusha uwayihanze n’ubwo uyihishemo igiye kukujugunya, kuki ukomeretsa abo utaremye wumva uri nde wo kubabaza ibiremwa byanjye uri nde se wo guhora urenganya ? Wowe se kuki wirenganya ? Hinduka hato utavaho urimbuka kuko igihe kirageze ngo ugende n’abawe bose, dore icyo uwagutumyeho agukeneyeho : Va mu misitwe y’ivangura ryose wimike urukundo, sohoka mu kinyoma n’ubucabiranya intsinzi iri mu kuri n’ubumwe, amahoro n’ubutabera . Niyiziye ntega amatwi nsohoze ubutumwa.
Waba usenga cyangwa utabwumva, uwagucunguye aragukunda ari nayo mpamvu mbabaye cyane kuko wishyiriyeho inzira zawe ukaba warigize igihangange. Erega si wowe gusa n’abo muri kumwe bose, ndiyiziye, nje kubahanantura. Twibukiranye rero warampemukiye, isezerano ryanjye ntiryujujwe igihe nagutabaye nkagushyira ku ntebe. Ngaho rero iyambure ubugome n’uburyarya, wicishe bugufi usabe imbabazi. Bohora ingoyi ku mitima no ku mubiri.
Erega ndi Kristu, Umwami nyir’ingoma zose, ndagushaka ngo ngusukure wowe uhora utatira icyo gihango, ugahora unaniza abo nakwimikiye, wikingiranya ugahindanya inzira ngutoza. Nagutumyeho benshi ntiwabumvise ariko noneho igihe kirageze ngo nkwibwirire. Wababariye intama zanjye naguhaye ndetse n’abayobozi bakuru b’iyobokamana bahora bagutoza ubumana-muntu ukaba warihishemo ikirura bo bakwizeramo ubunyangamugayo. Jyewe uyu munsi ndiyiziye, nje kukubwira. Naraguhamagaye mu izina ryawe bwite, nagutumyeho abakuri hafi n’abakure, nakoresheje abakene n’abakungu, abubahwa cyane n’insuzugurwa. Wansuzuguriye muri bangahe kugeza n’ubwo nawe wisuzuguye ubwawe. Naguhaye ubwenge ushaka kundenga kugeza aho ibyiza byanjye ubihindura ubusa wishingikiriza icyo wita ubuhanga bwawe. Ndababaye, ndababaye, ndababaye kubera abavukijwe ibibagenewe, abagabirwa ibitabakwiye hakagurishwa abanjye, imbabare zanjye uzihuma amaso, abari intwari ubatesha umurongo ari nako utoteza, uteranya abanyarwanda. Nanjye nje kukubaza ibyo wansezeranyije. Biri hehe ko wansumbishije isi mutuye igiye guhinduka. Ni wowe wayicubije ubwo uyihambiriyeho, ngiye kukurekurana nayo.
Nawe rubyiruko, nawe reka uyu munsi nkubwire nawe wumva uri muto cyane wibuke ko hari ibyorezo bikugarije. Ufite amategeko imbere yawe yerekeye urukundo n’umubiri wawe. Mbese uzirikana iryo banga. Rubyiruko nkunda nimwe mubwirwa, mpora mbategurira kumbera umutako, kuki munsesagurira urukundo mukarwambika isura tutasezeranye. Ngaho nimungarukire ndabo zanjye. Ndi Kristu, Umwami w’ingoma zose, nje n’umubyeyi wanjye, nje kugushaka nkubuza kwihugiraho ngusaba guhinduka ngo utarimbuka kuko sinshaka umwanda mu gihugu cyanjye. Hinduka uhindure benshi wabirinduye, ni jye uguhamagara ngo wisubireho.
Sohoka muri iyo mfuruka y’ububi n’ubwirasi. Mbwira byose ndakuzi wese, senga,senga, senga, reka kumbabaza. Nje n’umubyeyi wanjye.
Erega bana banjye bifite impamvu. Gira umwete udacikwa n’impuhwe zanjye, uwo ariwe wese jye ndagukunda, nsubiza umwanya mu biremwa byanjye kuko ndagushaka ngo uve mubyo urimo ugane urumuri. Jugunya umwanda maze usukurwe.
Bana banjye guhera none nimube intumwa z’amahoro maze mube intore zanjye. Bana banjye igihe kirageze, nje kubahoza, abana banjye bankunda. Hinduka wowe usigaye ejo utazabura ku bihembo nabateguriye. Bana banjye mporana imbabazi n’impuhwe nyinshi. Bana banjye nimwitegure muhore muri maso kuko ibyago byinshi birabugarije kuko kugeza ubu mfite uburakari bwinshi cyane n’igitsure kubo napfiriye bansubiza ku musaraba. Ibimenyetso nabahaye ni byinshi, ubu rero mfite ijambo rya kigabo rikakaye nk’umubyeyi uteguza abana be bigometse.
Mwana wanjye urandeba uko meze kuko uburakari mfite ubutaha buzaba burenze ubungubu mfite nkweretse kandi ngusabye kutazongera gusenga uvuga ngo nimbababarire. Mwe ko mutambabarira, aho navugiye mbinginga. Bara imyaka maze jye n’umubyeyi wanjye mbinginga ntegereje guhinduka kwanyu. Ndabahebye reka ibyahanuwe bisohore.
Bana banjye mbasezeyeho kandi mbifurije kuzashyikirana nanjye mu bihe bishya no mu Rwanda rushya.
Bikira Mariya arongera arambwira, ati mwana wanjye ongera umenere Abanyarwanda ibanga, uti Imana yitegekera isi n’ijuru icyicaro cyayo kiri mu Rwanda. Bambwirire, uti uwambaye ikirezi ntamenya ko cyera. Abanyarwanda ntabwo muzi ikirezi mwambaye. Bambwirire, uti umwana wanjye yarangije kwicara muri kino gihugu. Bambwirire, uti imirimo yose igiye gukorerwa ku isi yose amategeko agiye gukoreshwa agiye guturuka mu Rwanda kuko umwana wanjye ari ho yicaye. Yego Imana iba hose ariko intumwa umwana wanjye agiye gukoresha ni Umunyarwanda. Iyo ntumwa igiye kuzenguruka isi yose itanga amategeko ikoreshejwe n’umwana wanjye Yezu. Abemeye kwambara ikirezi nikibizihire, abatemera kucyambikwa nibajye mu mwanya babyiganiye.
Mwana wanjye bambwirire, uti Imana yakunze u Rwanda kubera umwami w’u Rwanda yarutuye yararwakiriye none mwebwe abuzukuru be nimutunge umunani wa sokuruza wanyu ariko mwe kumbeshya ngo murasenga, nabasabye kuruntura birabananira. Mumenye rero ko ubu ndwicayemo, ni urwanjye.
Mwana wanjye nsezerera ku banyarwanda bose, uti mbifurije kuzashyikirana n’umwana wanjye mu bihe bishya no mu Rwanda rushya.
Bana banjye ngaho mubane nanjye urukundo rwanjye rubakomeze, ngaho mugire amahoro kandi mugwize andi. Bana banjye mbahaye umugisha ku izina ry’Imana Data na Mwana na Roho Mutagatifu. Amina. Bana banjye ngaho murakoze murakagira Imana.
Membres qui aiment ce contenu
Inscrivez-vous au blog
Soyez prévenu par email des prochaines mises à jour
Rejoignez les 12 autres membres


text:
Wakomotse kuri Karengera ka Matabaro ya Mporwiki w’i Rudubi rwa Nyange mu Budaha (Kibuye); ahagana mu mwaka w’i 1500; wongera no kwitamanzurira kuri Munigantama ya Nyiramuhenga w’i Kawangire mu Buganza bwa ruguru (Kibungo), ahagana mu mwaka w’i 1900.
Karengera ka Matabaro yabayeho ku ngoma ya Yuhi Gahima; bari barabundanye mu Karambo ka Rukore (Tumba, Byumba) barahabundukana. Bamaze kubunduka bagiye ku mugaragaro, Gahima aramutonesha cyane; dore ko yari yarabanje gutoneshwa na nyina Matama kuko yari umutasi we.
Yajyaga amwohereza ibwami kumwumvira amagambo no kumutatira uko Nyirahondi Shetsa ameranye na Mibambwe, kuko yahoraga akeka ko ibyo Mibambwe amwoherereza ari ukumushuka kubera ko we yari umunyamahangakazi, kandi akaba yari afite akana gato ka bucura ’bwa Mibambwe; naho Nyirahondi ari we nyina w’igikomangoma Hondi yari afite abana benshi b’abasore harimo Hondi wakekwagaho kuba umwami uzazungura ingoma ya se.
Ni cyo cyatumaga Matama yikeka ko bamubeshya ashyiraho Karengera ngo amubere ingenza. Ibyo bituma na Mibambwe akunda Karengera kuko abona ari we nyina amutumaho; akanamutegeka kuzajya amuhaka neza akazamukiza.
Nuko Matama na Gahima bamaze kwima begurira Karengera u Budaha bwose, yimuka mu gikombe cya Rudubi, aho Se na Sekuru bari batuye, atura kuri Nyange.
Haciyeho iminsi Gahima arwara amaso amutindaho, ariko Mpande ya Rusanga w’i Cyotamakara cy’i Buhanga ayamuvura mu by’ubwiru. Amaze gukira, abapfumu n’Abiru bavuga ko yari yayatewe na bakuru be bene Nyirahondi bapfuye baguye mu rugamba rwo kurwanira ingoma na we.
Baraguriza uzajya abaterekera; bemeza Karengera kuko bavaga inda imwe. (Ibwami ntibashoboraga guterekera uwabazize; bashakaga umuntu muri bene wabo akaba ari we uzajya amuterekera).
Karengera rero bamutegeka kuzajya ajya guterekera bene Mibambwe na Nyirahondi bapfuye bazize kurwanira ingoma. Bakamuha inka n’ibindi by’imiterekero ajyana i Remera ry’Abaforongo, aho baterekererwaga.
Bimaze iminsi ajya guterekera, na we afatwa n’indwara y’amaso, ndetse apfusha n’abana. Araguje bamuragurira ko ari bene Nyirahondi azize. Kuva ubwo ibwami bamuha intsinzi yo kubaterekera akabyiyerekezaho ntabyite iby’ibwami. Abanzi be bajyanaga guterekera baba babonye inzira yo kumurega ko atagiterekerera ibwami yiterekerera ku giti cye.
Ibwami babyumvise bashyiraho ingenza zo kumenya imvaho. Ziramukeza zimuhakwaho. Mbese zimujya mu nda zisanga; ngo zizahamye ko ibyo bamurega ari byo koko. Ibwami bashaka kumutanga; barabitinya kugira ngo batiyongerera abazimu bakagwira. Ni bwo bemeje kumunyaga u Budaha babwegurira Binega bya Rubasha n’Umwenebwimba.
Nuko Karengera yimuka i Nyange, asubira mu matongo yabo; arahakenera n’abana be bicwa n’ubworo kuko ibwami bari baratinye kumutanga ngo atabongerera abazimu.
Kuva ubwo rero mu Rwanda babona umuntu ucumuye akanyagwa agasubira mu mbirayungwe y’akaga, bati “Yisubije i Rudubi; ni we wizize”.
Naho gusubira i Rudubi byo kuri Munigantama w’i Kawangire, nyina Nyiramuhenga yari umuja wa Nyiramavugo Nyiramongi nyina wa Rwogera; dore ko kera abana b’abaja bitirirwaga ba nyina, kuko ari bo bamenyekanaga.
Nyiramuhenga rero yahatswe na Rwogera agabana imisozi n’inka z’ibiti. Bukeye abyara umwana w’umuhungu, amwita Munigantama. Aramurera, akurira muri ubwo bukire bwa nyina.
Aho Rwogera na Nyiramavugo bamariye gutanga, Nyiramuhenga na we arapfa. Ubwo hima Rwabugili na nyina Murorunkwere. Murorunkwere yanga Munigantama amuziza ko we na nyina bamusuzuguraga.
Bidatinze yaramunyaze, Munigantama arakena. Nyiramavugo yanga kumuha umuriro ngo atishumbusha. (Umuriro ni inka ibwami bahaga uwo bari banyaze: yaba inyana cyangwa ikimasa; yamara kuyibona, inshuti zigatinyuka kumushumbusha kuko abonye agahenge ibwami).
Nuko Munigantama arakena cyane. Bigeze aho yigira inama yo gukeza Nyirimigabo, ajyayo, ahageze Nyirimigabo aramurangarana. Munigantama abuze uko agira, yibuka ko yabanye na Gacinya ka Rwabika rwa Gahindiro bakiri abana. Araboneza, amusanga i Jali na Jabana. Agezeyo, Gacinya aramuyoberwa.
Munigantama aramwibwira. Bararamukanya, baraganira. Gacinya agira agahinda; amufata ukuboko, amujyana mu bozi bamuha amata. Ategeka abozi kumusasira; aramubashinga. Na bo bamwitaho. Bigize bitya, Munigantama aba Munigantama wa mbere ! Gacinya amuha inka z’ibiti n’umusozi Rubungo; arakira, aradendeza.
Bukeye Nzigiye ya Rwishyura na we aza gukeza Gacinya ahunze Rwigenza kuko yamusambanyirizaga umugore. Ageze kwa Gacinya Munigantama amubera ikiraro aramutunga kugeza igihe Gacinya agabiye Nzigiye inka z’amabuguma ngo ajye kuzigwatiriza.
Azigejeje iwe aho kuzigwatiriza arazibangurira zirabyara. Muri iyo minsi Rwabugili yugama imvura i Mukarange kwa Nzigiye, ashima uburyo umugore we Nyirakayogera afata inyana neza, ndetse aramushashisha. Ubwo bwuzu butuma Nzigiye agabana Umutara wose n’inka.
Hagati aho, Munigantama abana n’umugore wa Gacinya birambuye. Gacinya amaze kubimenya arakarira Munigantama, aramunyaga, aramuboha. Munigantama abura iyo ajya; agumya kuzerera. Bukeye yibuka ko yagiriye Nzigiye neza, ati “Mfuye kujyayo, ndebe uko yangenza”. Aragenda amusanga i Mukarange.
Nzigiye amubonye biramubabaza. Akagira inzu yitwa Irudubi, yabagamo ibyo bamutuye byose ndetse n’andi mazu ayikikije yose yitwaga Irudubi. Hakabamo imitsama n’amahembe y’inzovu n’impu z’ingwe n’ibindi by’amakoro n’amaturo; ayishyiramo Munigantama ngo ayitegeke. Anamugabira umusozi witwa Kawangire uri muri i Rukara, Munigantama arawutwara, arubaka arakira aradendeza. Bitinze, Nzigiye amubwira kujyana na bya bintu byabaga Irudubi. Arabyimura abijyana iwe i Kawangire.
Hacaho iminsi ingeso ye yo gusambana irubura. Ajya gusambanya Nyirakayogera muka Nzigiye. Umugore aramwangira; ahubwo amuregera umugabo we; ati “Ubundi nari nzi ko ndi umugore wawe wenyine, sinari nzi ko umfatanije n’abagaragu bawe”.
Nzigiye ati “Ibyo se uvuga ni ibiki ? Nyirakayogera, ati “Ni rya shyano ry’umwana w’umugore ngo ni Munigantama ryaje rishaka kunshashisha ku buriri bwawe” Nzigiye abyumvise ararakara. Aramutumiza. Intumwa imusanga i Kawangire, imubwira ko bayimutumye kandi inamuburira ko bamutumiriye kuburana na Nyirakayogera.
Munigantama akomyeho agatima agira ubwoba. Intumwa ayiha inka ebyiri z’imbyeyi, ati “Genda uvuge ko utahansanze”. Intumwa irahindukira ibikojeje Nzigiye arushaho kurakara arabisha. Buracya yohereza igitero i Kawangire, ngo bamunyage bamusenyere kandi bamufate bamuzane aboshye.
Baragenda, bagezeyo basanga Munigantama yacitse yigiriye i Ndorwa. Baranyaga, barasenya, bya bintu byose barabyikorera, babijyana i Mukarange. Nzigiye ategeka ko babisubiza muri ya nzu yabyo yitwa Irudubi.
Nuko abari bazi kwa Munigantama bagera kuri ayo matongo bakabaza ab’aho, bati “Mbese ibintu byabaga aha byakubiswe na nkuba ki? Abanyakawangire bakabasubiza, bati “Byasubiye Irudubi”.
Ibintu bigabirwa Nkubana n’umuhungu we Rwabitanga, baratunga baratunganirwa. Bamaze kugwiza inka bazita Urudubi na Domidomi. Ubwo rero ibyo bintu byasubiye Irudubi mu mazu ya Nzigiye ni byo byavuyeho ubwehe bwo kongera gutindahara kwa Munigantama.
Niyo mpamvu rubanda babifatiyeho, babona umuntu wari wararokotse akaga yongeye kukazikamarno bakagira, bati “Nta mugayo ibye byasubiye Irudubi”


text:
Gutsindirwa mu rupfu ni akaga; ariko kudakura umurage w’ubuzima mu rupfu rw’abacu byo ni ishyano.
6/4/2018, Deo Kabano.
Mu gihe tugiye kwibuka ku nshuro ya 24, jenoside yakorewe abatutsi mu mwaka wa 1994, abashyira mu kuri banaboneraho no kwibuka abandi banyarwanda bazize ubwicanyi bw’amoko yose, ariko batarabona uburenganzira bwo kwibuka ku mugaragaro. Ibi ni byo ngiye no guheraho ngaragaza aho umuryango nyarwanda watsindiwe, kandi ukaba ugikomeje kwicukurira urwobo ruzawurimbura.
Reka tubanze twibaze ngo ese ubundi “ubuzima ni iki”, hanyuma “Urupfu rwo rukaba iki?”
Ibi bibazo uko ari bibiri, abahanga bakomeye muri iyi si, cyane cyane abafilozofu (philosophes), n’abanyamadini, bagiye bagerageza kubisubiza, mu buryo bwinshi butandukanye.
Ubuzima: mu myemerere ya gikirisitu, Imana yaremye umuntu mu ishusho ryayo, bishatse kuvuga ko umuntu abanza kubaho mu ntekerezo z’Imana, mbere y’uko imurema akagaragara noneho mu buryo bufatika. Mu yandi magambo hari ukubaho k’umuntu mu ntekerezo, no mu bikorwa. Ibi biri buze kugira agaciro nitugera ku gisobanuro cy’urupfu.
Hari ariko abandi bafilozofu bo batemera Imana, bazanye indi mitekerereze itandukanye cyane n’íyi ya gikirisitu, nk’abitwa Kierkegaard na Jean Paul Sartre, bo batemera wa muntu twavuze ubanza kubaho mu ntekerezo, ahubwo bagahamya ko umuntu aza nk’impanuka muri iyi si, bityo akaba ari we ugomba kwigenera uko abaho uko abishaka. Ibi na byo turi buze kubona aho bihuriye n’ibibera iwacu
Urupfu rero rwo ni iki?
Iyo tuvuze urupfu, ni uko tuba dutekereza n’ubuzima, kuko hapfa igifite ubuzima. Mu yandi magambo, nta rupfu rwabaho ahatari ubuzima. Urupfu ni ikinyuranyo cy’ubuzima. Urupfu ni igitero ku buzima, kigamije kubukuraho, kuko abafite ubwo buzima muri kamere barangwa no gukora ibishoboka byose ngo babugumane igihe kirekire. Urupfu rero rubaho iyo umuntu atsinzwe n’ibitero yagabweho, biza mu buryo bwinshi nk’indwara, impanuka, intambara, ibiza bikomoka ku bidukikije, cyangwa se ubwicanyi bw’uburyo bwinshi. Twakwibaza rero ngo, ese ko twavuze ko hari umuntu uri mu nzego ebyiri, hapfa uwuhe? Kuri bamwe igisubizo gishobora guhita cyihuta, kuko ku bigaragarira amaso ko hapfa wa muntu tubona n’amaso yacu, kandi koko ni byo, ariko ku bashishoza, hanapfa wa muntu wo mu ntekerezo z’Imana, ibi bikemezwa n’uko nubwo ubuzima bukomeza kubaho havuka abandi bantu, ariko nta muntu wapfuye ngo hanyuma havuke nyuma undi usa nka we neza neza 100%, ku buryo ukoresheje uburyo bw’ikoranabuhanga wasanga AND ze zisa n’iza wa wundi wapfuye. Ibi ariko nubwo bidakuraho ubushobozi bw’Imana bwo kuba yabasha kurema umuntu usa neza nk’uwapfuye, ariko kuba itabikora bivuga ko na yo ibabazwa n’ugupfa kwa wa muntu wari mu ntekerezo zayo.
Kuri njye rero wemera uwo muntu waturutse mu mushinga w’Imana, kandi nkaba nibaza ko mbihuriyeho n’abanyarwanda batari bake, bintera agahinda n’ishavu iyo ndebye cyangwa nibutse ibyakorewe kandi bikomeje gukorerwa uwo muntu w’Imana yatuje mu Rwanda, akitwa umunyarwanda.
Gutsindwa mu Rupfu
Ibyabaye mu Rwanda muri 1994, byabaye ugutsindwa gukomeye ku muryango nyarwanda binabera igihugu cyose akaga, kuko tutabashije kurengera ubuzima, bwa bundi twamaze kubona ko ari umushinga w’Imana. Mu yandi magambo, umunyarwanda yafashe icyemezo kigayitse cyo kuvanaho umushinga w’Ímana witwa “Ubuzima”, abwambura undi, kandi na we ubwe ari umushinga w’Imana. Ngaho aho akaga kazira, aho wa muntu witwa umunyarwanda Imana yahaye ubuzima yambuye abandi ubuzima, atitaye ku mutimanama n’ubwenge Imana yashyize muri buri kiremwamuntu ngo kimenye ko ubuzima ari ntavogerwa, aka ni akaga, ni no gutsindwa bikomeye ku muryango nyarwanda by’umwihariko, no ku isi muri rusange. Ariko aho bibera ishyano, ari na ryo rigiye kurimbura igihugu cyacu, ni uko ibyo byose byabaye, ayo maraso yose yamenetse, bitasigiye abanyarwanda, cyangwa se reka mvuge abayoboye u Rwanda muri iki gihe, isomo rikomeye ryo kwiyemeza bidasubirwaho kurengera uwo mushinga w’Imana nise “Ubuzima”, maze ngo ibisekuruza bizaza bizasange umurage ukomeye wo kurengera ubuzima, biciye mu butabera butabogamye, uburenganzira bwa buri wese, ubusabane n’ urukundo rutaryarya.
Ibikorwa ubu rero na Leta ya Kagame, ni ikinyuranyo cy’ibyo mvuze haruguru, kuko abanyarwanda bakomeje kwicwa umusubirizo, bazira akarengane, bakarigiswa, bagafungwa ku binyoma byambaye ubusa, bakigishwa kwanga abandi bantu bose batabona ibintu kimwe n’ubutegetsi, bakabuza ikindi gice cy’’abanyarwanda b’abahutu kwibuka ku mugaragaro ababo bishwe na bo bazira akarengane, nk’aho hari abafite amaraso atukura, abandi bakagira asa ukundi; cyangwa se badafite ibice by’umubiri bisa nk’iby’abandi; barangiza bakabeshya amahanga, ariko na bo batiretse ko ngo mu Rwanda hari ubwiyunge. Imiyoborere nk’iyi ntitwatinya kuvuga ko isa nk’ishingiye ku mitekerereze twabonye haruguru ya ba bafilozofe batemera ko Imana ibaho, ko kandi ari yo nyiri ubuzima.
Mwene iyi migirire rero nta handi iganisha uretse kubiba imbuto yitwa “Ishyano “izarimbura igihugu cyose niba ntagikozwe.
- Twibuke tuzirikana ko igihe ari iki ngo umunyarwanda wese wemera ko yahawe ubuzima n’Imana, afate iya mbere yamagane ibikorwa byose bitaganisha mu kurengera ubwo buzima, ari byo kwanga no kwamagana akarengane gakorerwa undi munyarwanda, atitaye ku mbaraga z’ugateza cyangwa iterabwoba iryariryo ryose.
- Twibuke tuzirikana ko igihe ari iki ngo buri munyarwanda yumve ko igihugu kitubakwa n’amagambo asize umunyu, ahubwo cyubakwa n’abagabo, abagore , abasore n’inkumi bashyira imbere ukuri no kubaha uburenganzira bwa bagenzi babo mu migenzereze yabo ya buri munsi, bagamije iterambere rya bose,
- Twibuke tuzirikana ko igihe ari iki ngo abanyapolitiki, n’abandi bose bifuza impiduramatwara mu Rwanda, bumve ko gushyira hamwe, gutekerezanya umutima utaryarya, kubabarirana no kureba inyungu rusange z’abanyarwanda ari ho bazakura imbaraga zo gusenya ubutegetsi bubi bwa Kigali,
- Twibuke tuzirikana ko igihe ari iki ngo uwitwa umusirikare mu gihugu cy’u Rwanda yumve ko imbaraga yahawe atari izo kwambura ubuzima abandi banyarwanda, kabone nubwo yaba abihaweho itegeko, kuko ubuzima atari Kagame ubutanga, ahubwo ari umushinga w’Imana nk’uko twabibonye. Aragowe rero uzitambika ku mushinga w’Imana, agahitamo kubaha umuntu.
- Twibuke tuzirikana ko igihe ari iki ngo abitwa ko ari abakozi b’Imana mu madini yose, bagire ubutwari bwo kwamagana akarengane ku mugaragaro, kurengera abatagira kirengera, no kwita ku busugire bw’intama baragijwe mu mwuka no mu mubiri, no guha abo bayobora amahirwe yo kwibuka ababo bapfuye batitaye ku mategeko ya politiki y’u Rwanda, kuko ubuzima twese tubuhabwa n’Imana imwe iturema ku bushake bwayo.
Ibi ni byo abacu bapfuye bazize akarengane bifuza ko twakora, ni byo kandi bizagaragaza ko tubibuka mu buryo bwuzuye nta buryarya.
No Comments Yet
Laisser un commentaire
Vous devez être connecté·e pour rédiger un commentaire.


text:
Muraho neza bavandimwe dukunda cyane, nifuza ko mungira inama nyuma y’inkuru ndende y’urukundo nari mazemo imyaka itatu, nishimye, numva ko ngiye kujya mu rwanjye ariko si ko byagenze kubera umusore tutarimo guhuza ku myumvire ndetse mbona yarangije no kumbenga.
Mumbabarire cyane, amazina yanjye nirinze kuyatangaza n’aho ntuye ntabwo nifuza ko hamenyekana, kuko abantu bahita bamenya uwo ndiwe kandi ntabwo mbyifuza.
Uko ikibazo giteye: Mu buzima busanzwe ndi umwarimu muri garidiyeni, nkaba narize amashuri yisumbuye, nayasoje mu mwaka 2014, akazi nkora nkamazemo imyaka itatu.
Ubwo natangiraga akazi mu mwaka wa 2015, nibwo namenyanye n’umusore, ni umucuruzi mu gasanteri kari hafi y’aho nigisha abana muri garidiyeni, byagiye biba aho, buhoro buhoro bizamo urukundo rukomeye cyane, kugeza naho ubu twari mu mishinga yo kubana.
Ubwo hari ku wa Gatandatu tariki ya 2 z’uku kwa cyenda, nibwo iwacu hari habaye akarori gato k’abantu bari badusuye. Naramutumiye araza rwose tumwakirana n’abandi bashyitsi, asanzwe anywa inzoga ni nayo twamwakirije ariko iyo yanyoye ntabwo ari Miitzing nk’uko nyuma yaje kubintyurira.
Ibiribwa twaramwakiriye nk’abandi bose nk’uko n’ibyo kunywa byagenze, ku bwanjye nabonaga bihagije ariko ntabwo yanyuzwe pe, namuherekeje mbona nta kibazo ariko bukeye nibwo yansomeye, avuga ko twamusuzuguye.
Kubera ibintu abasore b’iwacu bishyizemo ko iyo bagiye kwa sebukwe babakiriza inzoga zikomeye za likeri ngo na Miitzing ndetse ngo bakanabatekera isake, ibyo nibyo yagendeyeho avuga ko twamusuzuguye kandi aribwo bwa mbere yari aje iwacu kandi anifuza kuhakura umugeni.
Kubera umujinya n’umvaga ngize amaze kumbwira ibyo bintu, nahise mubwira nabi, ko ari imyumvire y’injiji, noneho bihuza nuko asanzwe ataranize menshi, yagarukiye mu mwaka wa 6 pirimeri, byatumye ahita anyishyiramo ngo namwise injiji, ngo bigeretseho no kuba iwacu twaramusuzuguye, ngo abona ntacyo namumarira, ngo najya musuzugura, ngo ambonye kare,….
Mungire inama rwose, kuko umwaka utaha twiteguraga kubana ariko urukundo rwacu rwajemo agatotsi biturutse kuri iyo myumvire. Naje kubaza abandi bakobwa bambwira ko ari nk’umuco, ko iyo umukwe ageze kwa sebukwe yakirizwa izi nyama z’inkoko ndetse n’izi nzoga zihenze.
Ubu se koko nkore iki? Nkomeze ngerageze se ndebe ko namucururutsa agakomeza kunkunda, mureke se Imana izampe undi duhuza ku myumvire, ndumva ndemerewe rwose kuko ababyeyi banjye nari narababwiye gahunda yose dutegura, ubu se nzatinyuka mbabwire icyo twapfuye koko? Bitewe n’uburyo bamwubahaga ndamutse mbivuze, ndumva naba musebeje! Murakoze inama zanyu ni ingirakamaro.
Uwo musore mureke si uwawe, Imana izaguha uwo muberanye. ikindi , ubwo se mukomeje mukabana wazajya uvuga wigengesereye mu mibanire yanyu yose? Tegereza uracyari muto uwawe ari mu nzira aza agusanga.
Ugize amahirwe umumienya kare. Yari kuzakubana umusinzi ukicuza.Ntiari unakwiye gukomezanya na we kubera inda nini. Uwo yibera mu kabari. Mureke rwose, wisunge Imana nyabyo maze uzarebe ko itaguha uwo yaguteguriye.Erega burya hari igihe Imana igukuraho abantu kugirango igukingire. Ntutegereze indi mbuzi rero, garukira aho.
Inama nakugira ni ukureka uwo musore kuko ubwawe usa naho usigaje imbarutso yo kumureka usibye ipfunwe ry’ababyeyi wabwiye ijambo ryo kubana ukaba udashaka kumusebya! ikindi n’ubwo utatubwiye aho ukomoka, abasore bafite bene iyo mico biganje muri Nyamasheke kuko uwo muco niho weze. Gusa si abasore bose basaba ibyo kuko hari abacuti banjye benshi bahakomoka bashatse kandi bamagana uwo muco. Ku bwanjye urukundo rutangiye gutyo rutihangana ntirwatera kabiri, nib audashaka kuzaririmba urwo mbonye, uwo musore wamureka kuko amahirwe menshi y’urukundo ruzaramba ruboneka ku bantu byibuze bafite byinshi bahuriyeho ku myumvire. Imana iguhe umugisha mu rukundo rwawe.
Abo ni ba ruhu rw’inda, ikizawamureka kuko azakurira mu nzu nawe
MUREKE SIWE MUSORE WENYINE MU Rda kdi nawe ujye urenga akarere ushakire nahandi numuntu wize
Ariko nawe warahubutse, niba uziko atize ntibyari ngombwa ko werura ngo umubwire ko ari imyumvire y’injiji! Iryo ni ijambo udakwiye guhita ubwira fiancé wawe. Niba warabonye ko arakazwa n’ubusa nawe yakubonyemo umushizi w’isoni, urumva ko ari 1-1. Rero musange muganire ariko nt’ukajye uvuga ibikujemo byose kuko ibyo aburana ni umuco twasanze si imyumvire. Yenda yabonye hari abo mwafashe neza kumurusha!!
ubwo watangiye kumubonaho ubusembwa bwamashuri abanza,ushatse wabivamo kuko nimubana kuko ari umuntu,nubona n’inenge yindi cg se ubundi busembwa utari uzi,nimpamvu uri kumwemera ikazagera igihe itagifite ishingiro,urugo ruzakubera umuravumba
nkuko nyine wabimubwiye iyo ni imyumvire njye ndumva icyo cyitabatandukanya ahubwo yari yarabuze aho Ahera akubenga none abonye impamvu kd nayo idafatika, mureke nabona ko yahubutse azagaruka ark niba wumva Umuntu wivumbura gutyo uzamwihanganira shyiramo agatege niba ari uwawe azagaruka. Imana igufashe.
Reka umuswa wana Imana izaguha undi
Aliko aka si akaga ra? Ni nyiranda Ahubwo uwo mugabo
uwo musogabo numusazi cg ni indaya afite abagore Benshi mureke usabe Imana uwundi umuntu ugusuzuguye mutarabana umunsi mwabanye bizagenda gute ? iyo sinkweto yawe shaka iyawe Imana izayiguha kandi ntagumye kugutesha igihe numwishinga uzicuza .
Birasekeje kandi birababaje, imyumvire nkiyi ntacyo imaze uretse gusenya cg gutera akajagari. Umuntu muzima ntiyagakwiye kugira amarangamutima ashingiye ku nda, kuko muri rusange ntawagakwiye kwiyumvamo ko agomba gufatwa muburyo runaka kugira ngo abashe gukunda cg kubaka.
Kubaka rero bisaba kwiyoroshya no kwiyubaha kandi ugacisha make, kuko urukundo si ubwinshi bwibyo uhabwa ahubwo ni agaciro uha uwo murufitanye, kuko iyo wubakanye cg ukundanye n’umuntu kubera ibyo wamuhaye cg ibyo umuha ibyo ntibiramba kuko urukundo ntirugurwa cg ngo rugurishwe kandi urukundo si amarushanwa, genda gake wirinde guhubuka wite kukureba niba uwo mukunzi muhuza cg mwahuza muramutse mubanye
Birasekeje kandi birababaje, imyumvire nkiyi ntacyo imaze uretse gusenya cg gutera akajagari. Umuntu muzima ntiyagakwiye kugira amarangamutima ashingiye ku nda, kuko muri rusange ntawagakwiye kwiyumvamo ko agomba gufatwa muburyo runaka kugira ngo abashe gukunda cg kubaka.
Kubaka rero bisaba kwiyoroshya no kwiyubaha kandi ugacisha make, kuko urukundo si ubwinshi bwibyo uhabwa ahubwo ni agaciro uha uwo murufitanye, kuko iyo wubakanye cg ukundanye n’umuntu kubera ibyo wamuhaye cg ibyo umuha ibyo ntibiramba kuko urukundo ntirugurwa cg ngo rugurishwe kandi urukundo si amarushanwa, genda gake wirinde guhubuka wite kukureba niba uwo mukunzi muhuza cg mwahuza muramutse mubanye


text:
Rutsiro : Bishimiye ko 2012 irangiye bafite umutekano n’iterambere, bafata n’ingamba za 2013
Nyuma yo gusoza umwaka wa 2012, abaturage bari hamwe, bafite umutekano n’iterambere, umuyobozi w’akarere ka Rutsiro, Byukusenge Gaspard, yahisemo kubashimira, abaha ubunani kuwa gatandatu tariki 12/01/2013 mu rwego rwo kurushaho gusabana ndetse no gukora neza kandi byinshi mu mwaka wa 2013.
Ubwo busabane bwabereye mu murenge wa Rusebeya mu karere ka Rutsiro, aho hakaba ari na ho hasanzwe ari ku ivuko ry’umuyobozi w’akarere. Yavuze ko ubusanzwe iwabo iyo umwaka urangiye bagira igihe cyo guhura bagasangira, bakifurizanya n’umwaka mushya muhire, bishimira ibyagezweho ndetse bagafatira hamwe ingamba nshya z’umwaka ukurikiyeho.
Bitewe n’uko byinshi byagezweho kubera ubufatanye bw’inzego zitandukanye, ni yo mpamvu muri ubwo busabane umuyobozi w’akarere yari yatumiyemo abantu batandukanye barimo abo bafatanya mu kazi ku rwego rw’akarere n’imirenge, umuyobozi w’akarere ka Rwamagana, Uwimana Nehemie,  abakuru b’imidugudu, abanyamadini, abavuga rikijyana, abo mu muryango we, ndetse n’abandi baturage bo mu byiciro bitandukanye.
Abo bose bateranye, bibukiranya uko umwaka urangiye, hanyuma bafata n’ingamba zo kunoza neza kurushaho uko bakwitwara mu mwaka ukurikiyeho.
Ubunani bwatanzwe n’umuyobozi w’akarere ka Rutsiro bwari bufite intego igira iti : “Umwaka wa 2013, umwaka w’amahoro n’umutekano, umwaka w’iterambereâ€.
Â


text:
>> Igihe Gisanzwe
Amasomo yo ku cyumweru, icyumweru cya 12 Gisanzwe, A
Isomo rya mbere : Yer 20,10-13
Igitabo cy’Umuhanuzi Yeremiya
Jyewe Yeremiya, 10numvise imigambi y’ubugome bwa rubanda, iterabwoba impande zose ngo « Nimumushinje, natwe tumushinje !» Abahoze ari incuti zanjye bari barekereje ko nagwa bati «Wenda ahari yashukika tukamubona uburyo, tukamwihimura.» 11Cyakora Uhoraho ari kumwe nanjye, ak’intwari idahangarwa ; abanzi banjye ni bo bagiye kudandabirana batsindwe. Bazakorwa n’ikimwaro cy’uko batsinzwe ; bazahorane ikimwaro iteka ubutazabyibagirwa. 12Uhoraho Imana Umugaba w’ingabo, ni wowe uzi imibereho y’intungane, ugasuzuma umutima n’ibitekerezo bye, nzareba ukuntu uzabantsindira kuko ari wowe naragije akaga kanjye. 13Nimuririmbire Uhoraho mumusingize, kuko yaruye ubugingo bw’umuzigirizwa mu minwe y’abagiranabi.
Kuzirikana : Zab 69 (68), 8.10, 14.17, 30-31, 33-34
ZABURI
Inyik/ Mwebwe abashakashaka Imana, murakagwira !
- Niyumanganya ibitutsi ku mpamvu yawe,
- nkemera gukozwa isoni n’ikimwaro :
- Ni koko ishyaka mfitiye Ingoro yawe riramparanya,
- n’ibyo bagutuka ni jye bishengura.
- Ubu rero Uhoraho, wumve isengesho ryanjye ;
- igihe cyo kuntabara kirageze,
- Mana Nyir’ubuntu budashira,
- undengere kuko ari wowe nkesha agakiza.
- Unsubize Uhoraho, kuko impuhwe zawe zihebuje ;
- Ugirire urukundo rwawe maze unyiteho.
- Naho jyewe w’ingorwa n’umubabare,
- Ubuvunyi bwawe Mana, buranyunamure !
- Ubwo nzaririmbe izina ryawe,
- Kandi ndyamamaze mu bisingizo.
- Abiyoroshya nibabibona bazishima bati
- «Mwebwe abashakaskaka lmana, murakagwira !»
- Kuko Uhoraho yumva abatishoboye,
- ntatererane abe bari ku ngoyi.
Isomo rya kabiri : Rom 5, 12-15
Ibaruwa Mutagatifu Pawulo Intumwa yandikiye Abanyaroma
Bavandimwe,12nk’uko icyaha cyadutse mu nsi gikuruwe n’umuntu umwe, kandi n’urupfu rukuruwe n’icyaha, bityo urupfu rucengera abantu bose, kuko bose bacumuye … 13Koko rero na mbere y’uko amategeko atangazwa icyaha cyariho mu nsi, n’ubwo nta we cyahama iyo nta mategeko ariho. 14Nyamara urupfu rwaraganje kuva kuri Adamu kugera kuri Musa, ndetse no ku batakoze icyaha kingana n’icya Adamu, ari we washushanyaga Uwari ugiye kuzaza. 15 Ariko ineza ntigira ihuriro n’icyaha. Koko rero n’ubwo abenshi bapfuye bazize icyaha cy’umuntu umwe, ineza y’Imana n’ingabire y’ubuntu bw’umwe Yezu Kristu, zasesekaye kuri benshi ku buryo busumbijeho.
Ibango-ndirimbo ribanziriza Ivanjili : Yh 15, 26-27
Alleluya Alleluya.
- Roho Nyir’ukuri ahamya Kristu mu mitima yanyu,
- namwe rero nimumubere abagabo imbere y’abantu.
Alleluya.
Ivanjili Ntagatifu : Mt 10, 26-33
+ Matayo
Muri icyo gihe, Yezu abwira intumwa cumi n’ebyiri ati 26«Ntimukabatinye rero, kuko nta kintu gihishe kitazagaragara, nta n’igihishiriwe kitazamenyekana. 27Icyo mbabwiriye mu mwijima muzakivugire ahabona ; icyo mbongorereye ahiherereye muzagitangarize ahirengeye. 28Ntimugatinye abica umubiri, ariko badashobora kwica ubugingo ; ahubwo mutinye Ushobora kuroha ubuzima n’umubiri icyarimwe mu nyenga y’umuriro. 29Mbese ibishwi bibiri ntibigura igiceri ? Nyamara nta kigwa hasi muri byo, So atabishaka! 30Naho mwe imisatsi yo ku mutwe wanyu yose irabaze ! 31Ntimugatinye rero: mwebwe murushije agaciro ibishwi byinshi. 32Umuntu wese uzanyemera mu maso y’abantu, nanjye nzamwemera imbere ya Data uri mu ijuru ; 33naho uzanyihakana mu maso y’abantu, nanjye nzamwihakana mu maso ya Data uri mu ijuru.»


text:
Ngororero: Intara yasuzumye uko imihigo ihagaze mu karere ka Ngororero
Kuri uyu wa gatatu tariki ya 22 Gicurasi 2013, itsinda ryavuye ku Ntara riyobowe n’umunyamabanga nshingwabikorwa w’Intara y’Iburengerazuba bwana Jabo Paul ryasuzumye aho imihigo y’akarere ka Ngororero igeze yeswa.
Mugusuzuma iyo mihigo hibanzwe cyane ku mihigo ijyanye n’ubuhinzi, ibikorwa remezo, inyubako z’utugari, gutunganya imidugudu, amashuri n’amacumbi y’abarimu. Nyuma yo gusuzuma umuhigo kuwundi batanze inama zizafasha akarere kwitegura isuzuma ku rwego rw’igihugu riteganijwe mu kwezi kwa kamena.
Itsinda ryafashe n’umwanya wo kujya hirya no hino mu mirenge aha ryasuye ahari kubakwa inzu yiswe iy’agakiriro, inyubako y’umurenge Sacco, aho abaturage barebera televiziyo mu murenge wa Ngororero, nyuma basura umudugudu w’intangarugero, imirima ya kawa mu murenge wa Muhororo n’amashyamba mu murenge wa Gatumba.
Mumihigo 58 yahizwe n’akarere ka Ngororero muri uyu mwaka, 57 niyo yashyizwe mubikorwa naho umwe urebana no kubaka ikigonderabuzima mu murenge wa Matyazo ukaba warakuwe mumihigo bitwe n’uko minisiteri y’ubuzima yavuze ko ntamafaranga yo kubaka icyi kigo ifite nkuko byatangajwe n’umuyobozi w’akarere ka Ngororero Ruboneza Gedeon.
Kuri ubu, igishimishije abayobozi n’abakozi b’akarere ni uko imwe mumihigo yasubije inyuma akarere ka Ngororero mukwesa iyo umwaka ushize ubu irimo gukorwa, nko kubaka imihanda y’amabuye kuburebure bwa kilometero ebyiri.


text:
Perezida wa Kenya Uhuru Kenyatta na Visi- Perezida we William Ruto, batewe ubwoba n’umurongo wo muri Bibiliya basomewe mu muhango wo gushyingura Umuhanzi Joseph Kamaru wo muri Kikuyu.
Aba bayobozi bakuru b’igihugu cya Kenya bari mu bihumbi by’abantu bari bitabiriye uyu muhango wabereye ku ishuri rikuru rya Muthithi PCEA, i Murang’a.
Amagambo yateye Perezida Kenyatta na Rutto ubwoba, ni ayasomwe na Musenyeri witwa Harrison Ng’ang’a. Ni amagambo aboneka mu gitabo cya mbere cy’Abakorinto, igice cya 6, kuva ku murongo wa 9 kugeza ku wa 10.
Haragira hati”Ntimuzi y’uko abakiranirwa batazaragwa ubwami bw’Imana? Ntimwishuke. Abahehesi cyangwa abasenga ibishushanyo cyangwa abasambanyi, cyangwa ibitingwa cyangwa abagabo bendana, cyangwa abajura cyangwa abifuza, cyangwa abasinzi cyangwa abatukana cyangwa abanyazi, bene abo ntibazaragwa ubwami bw’Imana.”
Uyu mushumba yahise agerageza koroshya aya magambo, avuga ko abantu benshi bazatungurwa no kwisanga basigaye hano ku isi mu gihe abandi bazaba bagiye mu ijuru.
Pasiteri yakomeje agira ati”Umunntu wese uhengera abaturanyi be badahari akabatwara ibyabo ntazigera abona Ubwami bw’Imana. Ibi ninjye wabivuze? Sinabisomye muri Bibiliya?”
Nyuma y’aya magambo yasomwe, Perezida Kenyatta na William Ruto bagaragarije abari baje gushyingura impungenge z’uko bashobora kuzabura ku rutonde rw’abazajya mu ijuru.
Ku ruhande rwa Perezida Kenyatta, yavuze ko ubwo ijambo ry’Imana ryasomwaga byamusabye guhindukira Ruto akamubaza niba we yujuje ibisabwa byatuma ajya mu ijuru.
Kenyatta yisekera yagize ati “Ruto yambwiye ko ijambo ry’Imana ryamuteye ubwoba ku rugendo rwo kujya mu ijuru ngo kuko bisa n’aho abantu benshi bazasigazwa inyuma.”
Ku ruhande rwa William Ruto, yavuze ko ku bwe yumvaga ko ari mu nzira nziza yamujyana mu ijuru, gusa akaba yahise agira ubwoba bwinshi n’amagambo yasomwe bityo akaba yiteguye kwivugurura.
Ati”Ndagira ngo mpe ikizere umushumba ko tuzakora ibishoboka byose kugira ngo tutazabura mu ijuru. Tuzakora ibyo wavuze byose kugira ngo tuzaboneke kuri ruriya rutonde.”
Mu bandi banyacyubahiro bitabiriye uyu muhango harimo na Raila Odinga utavuga rumwe n’ubutegetsi bwa Kenya.


text:
Kate Bashabe wiyambuye kwitwa Nyampinga agakora urujyendo rw’amaguru ashaka amafaranga ,ubu ni umukobwa umaze kugira aho yigeze abikesha kuba yariyambuye icyubahiro cyo kwita nyampinga agatangira gucuruza imyenda iciriritse bityo bikaba bimaze kumugira uwo yifuje kuba we.
Bashabe Catherine, wamamaye nka Kate Bashabe, ni umwe mu bashabitsi bakiri bato b’abahanga mu guhanga imideli, gutaka inzu n’indi mirimo ijyanye nabyo; mu myaka ikabakaba itanu abimazemo yageze ku iterambere rigaragarira ijisho rya benshi bamukurikira ku mbuga nkoranyambaga zirimo Instagram.
Uretse ubuhanga n’umurava mu gukora ubushabitsi, Kate Bashabe ni umwe mu bakobwa bafite uburanga n’ikimero ndetse byashimangiwe mu mwaka wa 2010 agirwa Nyampinga wa MTN, muri 2012 yabishyizeho akadomo yambikwa ikamba rya Nyampinga wa Nyarugenge igicumbi cy’abakobwa b’indobanure mu bwiza.
Ntiyabaye nka ya hene babwiye ko ari nziza guhera ubwo ntiyongere gushokora ibyatsi ngo irishe ndetse ishishe kurushaho. Guhera muri 2011, Kate Bashabe ntiyongeye kuryama ngo ahezeyo, yahoranaga umutima uhagaze ashakisha inzira zamuvana mu cyiciro cy’abakora bakarindira umushahara w’ukwezi.
Kate Bashabe avuga ko yatangiye urugendo rukomeye mu mwaka wa 2012, yahereye ku mafaranga yizigamiraga ku mushahara yakoreraga icyo gihe.
Yagize ati “Icyo gihe nahoraga mfite inyota yo kwikorera business yanjye, nakundaga ibintu by’imideli bityo ngira igitekerezo cyo gukora ibintu byo gucuruza imyenda. Nari mfite amafaranga nazigamye ku mushahara ndavuga reka nyoherereze umushuti wanjye uba hanze andangurire imyenda.”
Iby’ubwiza no kwitwa Nyampinga yabishyize ku ruhande. Yatangiye acuruza imyenda iciriritse ariko myiza, nta duka yagiraga ahubwo yakoraga urugendo rw’amaguru ashakisha abakiriya, yategaga moto ari uko yabonye inyungu y’umurengera muri duke yacuruzaga.
Yizigamiye ahereye ku bikoroto
Ibi byose yabikoraga muri ubu buryo ashakisha uko yarundarunda udufaranga ngo azagwize ayo gushinga iduka. Inshuti ze n’abari bamuzi icyo gihe, hari abamubonaga bakamuha urw’amenyo, abandi bakamuca intege ‘ko atazabishobora’.
Ati “Ntabwo yari imyenda myinshi cyane ariko yari myiza. Icyo gihe natangiye kubwira abantu bose ko natangiye gucuruza imyenda, bamwe baransekaga ariko bakagura, abandi bakantera ingufu.”
Yongeraho ati “Namaze umwaka hafi ibiri nkora ubwo bucuruzi bwo gusanga abantu ahantu bari mbashyiriye imyenda. Nacibwaga intege, n’abo mu muryango batangira kumbwira ko ntazabishobora ariko nkomeza urugendo.”
Ku bwo kwihangana no gushyira umutima ku nzozi ze, mu mwaka wa 2013 yagwije amafaranga yamufashije gushinga inzu y’imideli yitwa ‘Kabash Fashion House’. Yaje no gushinga indi nzu yise ‘Kabash House’ ikoreramo ibintu by’ubukorikori, kudoda imyenda, gukora utubati, ibitanda n’ibindi bikoresho bigezweho byo mu nzu.
Ati “Icyamfashije ni uko nabikaga inyungu cyane kuko nifuzaga kuzashinga iduka kandi sinari kubigeraho ntizigamira. Ndibuka muri 2012 irangira hafi muri 2013 nibwo nafunguye iduka rya Kabash Fashion House, mbere y’uko ndifungura nari nararanguye, nari mfite imyenda myinshi.”
“Maze nk’umwaka ndifunguye, nashinze irindi duka rya Kabash House, dukora ibijyanye n’imitako, utubati, ibitanda […] Nageze igihe ntangira gutegura no gushyira imitako mu nzu z’abandi(interior design), nahereye ku nzu yanjye mbona bibaye byiza. Nasanze mfite impano yo kubikora, nakoreye benshi mu ngo zabo no mu biro, nzamuka gutyo.”
Yahuye n’ibigusha abirusha imbaraga
Mu rugendo rw’iterambere, Kate Bashabe yanyuze muri byinshi byamucaga intege ariko akabyima amatwi. Ni imwe mu nkingi yubakiyeho ndetse kugeza uyu munsi ikibi cyose kimwitambika agitsindisha kudacika intege yerekeza ku nzozi ze.
Ati “Nanyuze mu bintu byinshi bikomeye, abantu banciye intege […] kuko nari nzi icyo nshaka, nari mfite intego byose nabyimye amatwi ndakomeza ndabikora. Ntabwo byari byoroshye, naraye amajoro, nararaga nirukanka ku bakiriya ariko uyu munsi navuga ko nageze aho nshaka.”
Nka rwiyemezamirimo ukiri muto, yatangiranye intego zijegajega bityo bikamugusha mu gihombo. Ati “Ikosa nakoze ngitangira habayeho kwizera abantu, akenshi barantenguhaga ntibanyishyure bikabamo imvururu. Maze kwigirira icyizere namenye uko mbitwara iryo kosa rivaho.”
Abanzi batangiye kumwitambika
Intambwe amaze kugeraho avuga ko abatayishimiye batangiye kumwitambika mu kugerageza kumuca intege bya burundu gusa aracyahagaze bwuma kandi yizeye kuzabarusha imbaraga.
Ati “Iyo umuntu hari aho amaze kugera heza ahura n’abantu bamwe bidashimisha, sinzi niba nabita aba-haters[abanzi]. Mu gihe gishize navuzwe mu itangazamakuru ko nakubise abantu, ni byinshi ntasubiramo…”
“Abatangaje ibyo bintu, ni nk’umuntu wafashe filime y’i Hollywood nayo y’imirwano ayivangamo urwenya n’ibindi bibabaje. Ntabwo ndi indwanyi, ku banzi uko narezwe ntabwo ngira amagambo mabi.”
Abakobwa bashyize Kate mu itangazamakuru bamushinja kubashimuta no kubakorera iyicarubozo, ngo ni bagenzi be babikoze bafite umugambi mubisha.
Ati “Icyabayeho ni ukutumvikana n’abo bagenzi banjye ariko byari ibintu by’amafuti ariko bo babigira ibintu birebire. Abakiriya banjye ndabiseguraho, ibyamvuzweho mu by’ukuri nta kuri kurimo, ntabwo ndi umuntu umeze gutyo. Mungarurire icyizere n’abari bakinkuyeho.”
Bashabe w’imyaka 27 y’amavuko amaze kugera ku ntera ikomeye mu byo guhanga imideli no gukora imitako yifashishwa mu nzu ndetse ubucuruzi bwe bw’imyenda bwaragutse ku buryo na we ubwe atangiye kwemera ko igishoro gito yatangije kimaze kubyara byinshi.
Yatanze imirimo ku bakozi akorana na bo haba muri Kabash Fashion House, Kabash House n’abo mu makoperative akorana nayo barimo abadoda n’abamufasha mu guha ubwiza inzu n’ibiro by’abakiriya be.
Amafaranga yashoye mu mwaka wa 2011 yatangiye kumugeza ku musaruro ufatika ndetse kugeza ubu abarirwa mu rubyiruko rwibeshejeho akaba anabasha gukemura ibibazo by’amafaranga bisaba ubushobozi ku bamugana, umuryango we na wo watangiye kwizihirwa n’igishoro umwana wabo agezeho.
Ati “Nyuma y’imyaka itanu nkora ibi bintu maze kugera ku ntambwe ishimishije kuko uyu munsi mfite abakozi bahora ku maduka, bita ku bintu byanjye nubwo naba ntahari. Mfite n’andi makoperative arimo abantu benshi nkoresha, mfite abakiriya banjye bahoraho, mbona inyungu binyoroheye.”
Kate aragira inama abakobwa bagenzi be
Ati “Inama nagira urubyiruko cyane cyane abakobwa ni ukwigirira icyizere bakumva ko bashoboye. Iyo wihangiye umurimo ugishyiramo imbaraga zose ugashakisha ibitekerezo ahantu hose, niryo banga nakoresheje.”
Itarambere amaze kugeraho avuga ko ritamuhagije ndetse ko agihihibikana ashakisha uko yakorera ubucuruzi mu bindi bihugu, Kabash Fashion House n’ibindi akora bikamamara mu mahanga.
Ati “Nubwo hari byinshi maze kugeraho ndacyafite urugendo runini. Ni ibintu byinshi nshaka kugeraho, ndashaka gufungura amaduka hanze y’u Rwanda no kwagura ibikorwa byanjye.”
118,850 total views, 50 views today


text:
AMAKURU
>> Diyosezi
>> Amaparuwasi
PARUWASI YA BUNGWE YATANGIJE UMWAKA W'UBWIGISHWA
UKWAKIRA 2013- UKWAKIRA 2014: GAHUNDA Y’UMWAKA W’IKENURABUSHYO N’UMWAKA W’IBWIGISHWA MURI PARUWASI YA BUNGWE
Tariki 19/10/2013, ku cyicaro cya Paruwasi hatangijwe umwaka w’ Ikenurabushyo n’umwaka w’Ubwigishwa. Nyuma yo gutambagiza urumuri no gushyira imisaraba ku ngo z’abakirisitu mu kwezi kwa karindwi n’ukwa munani 2013, ku bakirisitu bose bo mu Miryango-remezo igize Paruwasi ya Bungwe, hatangijwe umwaka w’ubwigishwa.
Uwo munsi witabiriwe n’abigishwa n’abanyeshuri barenga igihumbi bitegura guhabwa Amasakaramentu anyuranye nka Batisimu, Ukarisitiya n’Ugukomezwa, baherakejwe n’abakateshisiti n’abakuru b’Amasantarali agize Paruwasi ndetse n’abayobozi mu Nama Nkuru ya Paruwasi. Mu Gitambo cya Misa , Padiri Mukuru Augustin HAKIZIMANA ari kumwe na Padiri Valens NSABAMUNGU, amaze guha ikaze abari aho bose, yongeye gukangururira abigishwa gukunda Kristu no ku mubera abahamya. Ariko se babera bate umuhamya uwo batazi ? Bamumenya bate se niba batigishijwe ? Ubu rero ni bwo butumwa bw’Abakateshisiti bafashijwe n’izindi nzego zose za Paruwasi, hatibagiwe ariko n’imiryango abigishwa babamo.
Abigishwa bibukijwe kwitabira inyigisho zibategurira Amasakaramentu no kugira ikinyabupfurara. Muri iki Gitambo cya Misa kandi hatanzwe Isakaramentu ry’Ugushyingira ku bakirisitu bari baraguye bagakangurwa n’urugendo rwo gutambagiza urumuri rw’umwaka w’ukwemera ndetse n’abana babo barabatizwa.
Ku bijyanye n’Umwaka w’Ikenurabushyo, Padiri wari uyoboye umuhango yibukije Insanganyamatsiko y’uyu mwaka: « TUMURIKIWE N’UKWEMERA TWUBAKE KILIZIYA YACU » n’ingingo fatizo tuzifashisha mu gusuzuma ishyirwa mu bikorwa ry’ibyo dushaka kugeraho, ayo arizo : Ubwigishwa : Gukurikiza gahunda imwe yatanzwe na Diyosezi ya Byumba ; Uburezi ;Caritas ; gutegura « ingendanyi » izifashishwa mu kwakira no gutegura Abagarukiramana ; Kugira ibyangombwa biranga umutungo wa Paruwasi ; Icungamutungo ; Igenzura ; Amahugurwa ; Guteganyiriza abasaseridoti ba Diyosezi ya Byumba.
Misa ihumuje, abayobozi ba Paruwasi ku nzego zitandukanye, Abakateshisiti, n’abigishwa bahagarariye abandi mu Masantarali bahawe urumuri bagomba kugeza ku bandi bakirisitu mu Masantarali yabo nk’ikimenyetso cy’itangira ry’umwaka w’Ikenurabushyo.
Nyuma ya Misa, abari batumiwe bunguranye ibitekerezo. Bishimiye umusaruro wavuye mu gutambagiza urumuri no gushyira imisaraba ku ngo z’abakirisitu mu kwezi kwa karindwi n’ukwa munani 2013. Abakirisitu barenga magana atanu bagarukiye Imana bemera gutegurirwa kwongera guhabwa Amasakaramentu cyane cyane iryo Gushyingira bari barivukije.Biyemeje kandi gukomera kuri ziriya ngingo zifashisha mu gusuzuma ishyirwa mu bikorwa ry’Insanganyamatsiko y’uyu mwaka: « TUMURIKIWE N’UKWEMERA TWUBAKE KILIZIYA YACU ».
Umunsi wasojwe n’ubusabane bwabereye mu nzu mberabyombi ya Paruwasi.
Byakurikiranwe n’Umuyobozi wa Santarali Mukono
Fidele HABIYAREMYE
Byanditswe : 2015-09-17 18:28:14
Uwabitangaje : Diocese Byumba


text:
Nyamasheke: Inkeragutabara zirashimirwa uruhare zigira mu gucunga umutekano no kuzamura imibereho myiza
Inkeragutabara zo mu karere ka Nyamasheke zirashimirwa uruhare zigira mu gucunga umutekano ndetse no kuzamura iterambere n’imibereho myiza muri rusange.
Mu nama yabaye kuri uyu wa Kane, tariki ya 21/11/2013 ihuje Inkeragutabara 536 zihagarariye izindi mu karere ka Nyamasheke n’ubuyobozi bw’akarere ndetse n’ubuyobozi bw’Interagutabara mu Ntara y’Iburengerazuba, hishimiwe ko Inkeragutabara zo muri aka karere zikomeje kuzamura iterambere ryabo n’iry’akarere muri rusange kandi bakaba bamaze gufasha byinshi mu gucunga umutekano.
Muri iyi nama yari yitabiriwe n’Umuyobozi w’Inkeragutabara mu Ntara y’Iburengerazuba, Brig. General Eric Murokore, harebwaga uruhare rw’Inkeragutabara mu gucunga umutekano ndetse no mu iterambere ryabo, hanarebwa uburyo bagira uruhare mu kuzamura ubukungu, imibereho myiza ndetse n’imiyoborere myiza muri aka karere.
Umuyobozi w’akarere ka Nyamasheke, Habyarimana Jean Baptiste yishimira ibikorwa bitandukanye by’izi Nkeragutabara kuko ngo muri buri murenge harimo Koperative y’Inkeragutabara kandi zikaba zikora neza.
Ikindi cyishimirwa ni ubufatanye bw’Inkeragutabara n’akarere ka Nyamasheke aho zafashe gahunda yo kubaka amazu y’abacitse ku icumu rya jenoside yakorewe Abatutsi kandi amazu zirimo kuzuza akaba yishimirwa.
Umuyobozi w’akarere ka Nyamasheke avuga ko mu rwego rwo guteza imbere imibereho myiza y’Inkeragutabara, bazishishikariza kujya muri Koperative zikora nyabyo kandi ubuyobozi bw’akarere bukaba bwemeye kubaha inkunga nyongerabumenyi mu rwego rwo kubafasha kubaka ubushobozi kugira ngo ibikorwa byabo bigende neza.
Inkeragutabara zo mu karere ka Nyamasheke zisabwa gukomeza kuba intangarugero aho batuye kugira ngo bajye bakora ibyiza abandi baturage babarebereho. Muri aka karere ka Nyamasheke habarurwa Inkeragutabara 1080.


text:
’Abanyarwanda baha agaciro ubwitange bwanyu’, Ubutumwa bwa Perezida Kagame ku ngabo
Perezida Paul Kagame yifurije umwaka mushya ingabo z’igihugu anazibutsa ko Abanyarwanda bazikunda kandi bazubahira ubunyamwuga buziranga.
Yabitangarije mu butumwa yazigeneye kuri Noheri anaboneraho umwanya wo kuzifuriza umwaka w’ishya n’ihirwe wa 2019.
Yagize ati "Abanyarwanda baha agaciro uburyo mwitangamo, bidashingiye ku buryo mubacungira umutekano gusa ahubwo n’uruhare rwanyu mugaragaza mu kubungabunga amahoro arambye murinda ibishobora byose kubangamira ikiremwamuntu."
Yavuze ko ingabo z’u Rwanda zibungabunga amahoro hirya no hino ku isi, ari bo ba ambasaderi bakomeye u Rwanda rufite mu mahanga kuko kuko bagaragaza isura nyayo y’u Rwanda.
Ati "Nta cyatunanira mu gihe cyose dufite imitekerereze ihamye kandi ikwiye. Twarenze imbogamizi nyinshi mu bihe byashize kandi ntibizaduca intege mu gukomeza gushaka icyateza imbere u Rwanda no mu bihe bizaza."
U Rwanda ruri mu bihugu bya mbere ku isi bitanga umusanzu mu kubungabunga amahoro mu bihugu bidahagaze neza mu mutekano.
Ingabo zarwo ziri mu bihugu nka Centrafrica, Sudani y’Epfo na Sudani ziri mu zivugwa imyato mu butumwa bw’Umuryango w’Abibumbye bushinzwe kubungabunga amahoro ku isi.
Ibitekerezo ( 2 )
Nibe umwaka utaha wakuraga intambara zose mu isi.Bibabaza cyane Imana yacu iyo ibona abantu yaremye barwana kandi ibitubuza.Ese hari igihe intambara zizashira ku isi?Yego rwose.Nkuko Zaburi 46:9 havuga,ku munsi w’imperuka Imana izakuraho intambara zose,itwike intwaro zose.Kuli uwo munsi kandi nkuko tubisoma muli Imigani 2:21,22,Imana izakura mu isi abantu bose bakora ibyo itubuza,isi isigare ituwe gusa n’abantu bayumvira.Nguwo umuti w’intambara zibera mu isi.
Afande asante sana ,natwe tugushimiye ko uhora udushakira inzira mumahanga ,ntituzatezuka kunama uhora utugira,ugire umwaka mushya muhire ,Imana ikomeze ikongerere ubuzima tukuri nyuma Salut yo You


text:
Mfite umugabo tumaranye imyaka itatu kandi dufitanye umwana umwe.
Mbere yuko tubana sinigeze mbonana (nkorana imibonano) nundi muntu uwariwe wese, urebye ninawe wabinyigishije ariko ntegereza umunezero bajya bavuga ndaheba.
Numvaga bavuga kwishima (kurangiza) kw’umugore namubaza akambwira ngo ni kwakundi numva bimeze nanjye mbifata uko ariko nkabishidikanyaho bitewe nibyo naganiraga n’abandi bagore bagenzi banjye.
Hari umusore twakoranaga hagati aho, w’umwana mwiza cyane kandi akanyereka urukundo muburyo budasanzwe, rimwe dutinda mu biro haribyo anyereka ankozeho numva birahindutse, twikanga twasambanye ariko ibyo yankoreye byambereye nk’inzozi kuko noneho namenye kurangiza icyaricyo.
Narabyicuje ndetse mfata icyemezo cyo kutazabyongera nawe ambera umwana mwiza angendera kure ariko amahirwe menshi twagize nuko yahise ajya kwiga hanze.
Mu mutima nibajije ko wenda ikibazo umugabo wanjye nawe atari azi neza ibyo gutera akabariro ndetse nibyo yambwiye ariko yari abizi.
Natangiye kujya mwereka ko ntanyurwa ariko akanyereka ko ibyo numva ariwo munezero, nakomeje kumwumvisha ko hari ikindi yakora atangira kumbaza ibibazo byinshi asa n’uneka niba hari ahandi mbizi mbona byaba ikibazo kuko narinzi ukuri ndicecekera.
Ikibazo cyaje kuvuka igihe naje gutahurira ko afitanye ubushuti n’undi mukobwa ndetse yanciye inyuma inshuro zitabarika hamwe nawe.
Nisomeye ubwanjye ubutumwa bandikirana bavuga kubyo bakoranye umujinya uranyica cyane cyane aho yabwiraga uwo mukobwa ko ntazi ibintu kandi ko nawe ansondeka kandi ko ntabizi.
Yamubwiye ko iwanjye bitamusaba imbaraga nyinshi.
Mungire inama kuko ibimenyetso nari mfite byicyo kiganiro narabitakaje kugira ngo tube twaganira mubaze ukuntu iyi myaka itatu yanyimye uburenganzira bwanjye nkana. Kuko ndamuzi kubiganiraho ntafite ibyo bimenyetso yampindura umusazi.
Narihanganye bihagije ariko ayo mafuti n’ubugome yankoreye bisigaye bintera kumva ko mfite uburenganzira bwo kuba nanjye namuca inyuma nkabona uwo munezero. Kandi ababinshakaho ni benshi cyane.
Murakoze kungira inama.
Aragisha inama
Mfite umugabo tumaranye imyaka itatu kandi dufitanye umwana umwe.


text:
N'ubwo tuzi neza ko amazi ubwayo ari umuti ku buzima bw’umuntu ndetse tukaba tuzi neza ko Cocombre ubwayo ari ingirakamaro, ariko burya amazi avanzemo Cocombre ni umuti ntagereranywa ku buzima bw’umuntu.
Ese ni uwuhe mumaro wo kuvanga amazi na Cocombre kandi tuzi neza ko Cocombre ubwayo ifite hejuru ya 70% by’amazi muri yo?
Iyo umuntu avanze amazi na cocombre bimugirira akamaro gakomeye atakura mu mazi gusa ndetse atanakura muri cocombre ubwayo kuko ubusanzwe amazi azwiho gusukura umubiri no kurwanya umwuma naho cocombre izwiho kwirukana imyanda yose mu mubirwi w’umuntu.
Kuvanga amazi na Cocombre rero ukabinywa byirukana imyanda mu mubiri, bikarinda iminkanyari mu maso ndetse n’utuntu tw’umukara tuza ku ruhu bitewe n'uko rugenda rusaza. Kunywa amazi avanzemo cocombre bituma umuntu atagira inyota cyangwa se ngo asonze bya hato na hato ibyo bigatuma ibiro by’umuntu bigabanuka kuko ataryagaguye.
Bitewe na potassium yiganje muri cocombre, iyo uyivanze n’amazi bigira ubushobozi bwo kurwanya sodium itera zimwe mu ndwara z’umutima, stroke n’izindi zifite aho zihuriye n’umutima.
Uruvange rwa cocombre n’amazi bifasha gukomera kw’imikaya bitewe na silicium irubonekamo bigatuma imikaya y’umuntu ikomera kurusha uko yari imeze. Kunywa uruvange rwa cocombre n’amazi ni umuti ukomeye ku bagore batagira amavangingo kuko uwayanyoye agira amavangingo menshi cyane bityo kubaka urugo bikoroha.
Uribaza uti ese uruvange rwa cocombre n’amazi bikorwa bite?
Nta kidasanzwe ni ugufata ikirahure cy’amazi ubundi ugakatiramo udusate 4 twa cocombre ukayanywa nyuma y’iminota 30 ubikoze. Iyo bigenze gutyo buri gihe uba uri gufasha umubiri wawe kugubwa neza cyane ko nta n’imyanda iba ikiwurimo bitewe n’uko uko unywa amazi kenshi ari nako ujya mu bwiherero kuyasohora, ibyo rero bituma umubiri uhora uguwe neza buri gihe.
Src: amelioretasante.com


text:
Yesu ni Urutare
KUVA 33.21-22
21. Kandi Uwiteka ati “Hariho ahantu bugufi bwanjye, nawe uzahahagarare ku rutare »
Bugufi bw’Imana ni ku rutare, kandi urwo rutare nta rundi, ni Kristo!{}
Iyo wageze ku rutare, ibyananiranye birashoboka, ukanukirwa n’ibyo wakundaga; uburaya burashira, icyaka kigashira, n’ibindi nkibyo.
Iyo umuntu yinjiye mu gitare, abona Imana: iyo uri mu nzira neza, muri Yesu, uhingukira mu kuri, ugahabwa ubugingo.
Abisirayeli bava muri Egiputa, ntibagiraga inyota, "Kuko banywaga ku gitare cy’Umwuka cyabakurikiraga, kandi icyo gitare cyari Kristo" (1Kor 10.4).
Yesu na we yigisha abantu, yababwiye ko umuntu wumva amagambo ye akayakomeza "Asa n’umuntu wubaka inzu, agacukura hasi cyane akageza urufatiro ku rutare. Nuko umugezi wuzuye uhururira kuri iyo nzu ariko ntiwabasha kuyinyeganyeza, kuko yubatswe ku rutare (Luka 6.48)."
Nta bwo umuntu acukura ngo abashe kugera ku rutare atiyushye akuya, Uko gushyiramo agatege, umuntu yihana, yiyeza ku gato no ku kanini, ni ko gucukura.
Ariko hari ahandi abantu bajya bubaka hatari ku rutare, ahubwo ari mu manegeka;nk’ abubaka ku bwiza, ku miryango, ku butunzi, ku mugabo,akazi n’ibindi nkibyo.
Cukura wubake ahakomeye, ku rutare, kuko ibyo bindi byose nta cyo byakumarira ku munsi mubi!
Uwiteka, duhe kubaka ku rutare
Mwakire neza, ijambo ry’Imana
[email protected]


text:
Utibutse uwawe, ni nde wundi wamwibuka?-Mucyo Jean de Dieu
Aya magambo, Mucyo Jean de Dieu, Umunyamabanga nshingwabikorwa wa komisiyo y’igihugu yo kurwanya jenoside (CNLG), yayavuze agamije gushishikariza abarokotse jenoside kuzajya bibuka ababo. Hari mu muhango wo kwibuka ku nshuro ya 18 jenoside yakorewe abatutsi mu Murenge wa Mbazi, tariki ya 25 Mata 2012.
Mucyo yagize ati : « Ku munsi nk’uyu (wo kwibuka) fata igihe wibuke umuntu wawe. Ujye ufata igihe wibuke umuntu wawe. Ujya ufata igihe cyawe ukamwibuka ? Cyangwa ubaho umunsi ku wundi, ukazamwibuka mu gihe nk’iki ? Ni umugabo wawe, ni umwana wawe, ni umubyeyi wawe, jya ufata igihe umwibuke. Utibutse uwawe ni nde wundi wambibuka ?»
Yakomeje asaba abantu kutibukira ababo mu bihe bibi gusa, ahubwo no kwibuka ibyiza byabayeho bakiri kumwe. Yabivuze muri aya magambo : « ntiwibuke uwawe ya igihe bamwicaga gusa, wongere umwibuke mukibana, mumeze neza. Umubwire aho ugeze wiyubaka, ibigushimishije. Muririre wongere uzamuke, ntuhere mu marira ».
Na none kandi, ngo ntibikwiye ko ibyabaye byibagirana kuko byibagiranye Abanyarwanda bo mu gihe kizaza ntibazabimenya ngo bamenye n’ububi bwabyo. Ni yo mpamvu uyu munyamabanga nshingwabikorwa wa CNLG yasabye ugira icyo yibuka kuri jenoside wese kucyandika. Bizagera igihe bikusanywe hanyuma bibikwe kugira ngo bitazibagirana.


text:
Menya imirimo abagore bakijijwe bakora ikaba imigisha ku ngo zabo.
Imana mu buhanga bwayo butangaje yaremye umugabo n’umugore kugirango bafatanye kugera kubyo bateganya kugeraho kandi babashe kuzuza imigambi Imana yari ibafitiye. Umugambi w’Imana mu kurema umugabo n’umugore wari uko buri wese yagombaga kugira inshingano zo kwita kuri mugenzi iminsi y’ubuzima bwabo bwose.
Gusa ikibabaje nuko muri iyi minsi, bamwe mububatse ingo badaha agaciro umugambi w’Imana yari ibafiteho ikibarema ahubwo bakabifata nk’umutwaro uremereye kugira uwo murushingana ukamwitaho akaramata.
Muri iyi minsi ingo nyinshi zugarijwe n’ibibazo bitandukanye birimo gucana inyuma kw’abashakanye, kutizerana, gusesagura umutungo, kuburira umwanya uwo mwashakanye n’ibindi bahindura urwitwazo bigatuma umubano mwiza wabashakanye ugenda ukendera . ibyo byose bigatuma habaho kutumvikana kandi bigasenya urugo bityo bigatuma umugambi Imana yari ifite ku bantu bayo utagera ku ntego zawo kuko iki kibazo kigira ingaruka mbi no kubana.
Reka turebere hamwe ibintu abagore bakwiriye gukorera abagabo babo kugira ngo buzuze inshingano Imana yabahaye:
1.Fasha umugabo wawe kwirinda icyaha cy’ubusambanyi
Mu gihe umugabo ariwe wakwifatira icyemezo cyo kubera umugore we indahemuka,abagore nabo bakwiye gukora uko bashoboye bakabarinda kugwa mu cyaha cy’ubusambanyi.
Bagore,ese muziko urukundo rwanyu rushobora kunyura abagabo banyu kandi bigatuma batararikira abagore b’inzaduka?. Abagore benshi ntibashaka kumva ibi, ariko bakwiye gukora ibishoboka byose bakereka urukundo abagabo babo bakabarinda kugira undi mugore bararikira bityo urugo rwanyu rukarushaho kuzuza umugambi w’ Imana, muyikunda kandi muyubaha.
“Isoko yawe ihirwe,kandi wishimire umugore w’ubusore bwawe.Nk’imparakazi ikundwa n’isirabo nziza,amabere ye ahore akunezeza,kandi ujye wishimira cyane urukundo rwe. Mwana wanjye, kuki wakwishimira umugore w’inzaduka?Imigani5:18-20
2. Igisha umugabo wawe kugira imibereho ishaka Imana
“Namwe bagore ni uko mugandukire abagabo banyu, kugirango nubwo abagabo bamwe batumvira ijambo ry’Imana bareshywe n’ingeso nziza z’abagore babo, nubwo baba ari nta jambo bavuze babonye ingeso zanyu zitunganye zifatanije no kubaha.(1 Petero:3:1-2).
Abagore bakwiye rwose kubaha abagabo babo kandi bakagira imibereho ikunda Imana kugirango n’abagabo babo babigireho. Abagore bakwiye kugira uruhare runini mu gutuma urugo ruyoboka Imana kandi bagomba kumenya ko urugo rwubaha Imana rugira imigisha myinshi.
3. Gerageza gukunda umugabo wawe wenyine.
Abagabo nabo bakenera gushaka abagore babitayeho, babakunda kandi babaha agaciro. Bakwiye kandi gukomeza isezerano bagiranye bashyingirwa, bakamenya ko babaye umwe kandi bakagira kubaha Imana mu mitima ya bo. ((Itangiriro 2:21-24).
Bagore mufite inshingano ikomeye yo kubaha ubuzima bw’abagabo banyu. Mugomba kumenya ko mukwiye kuzuza inshingano Imana yabategetse, mureshyeshya abagabo banyu ingeso nziza zubaha Imana kugira ngo na bo bakure mu bya mwuka wera .
Sophie @Agakiza.org